Risiko Yang Anda Perlu Tahu Sebelum Guna Aplikasi FaceApp Milik Rusia

Kebanyakan orang di media sosial ketika ini berseronok dalam mengubah wajah mereka menjadi tua menggunakan aplikasi yang dikenali sebagai FaceApp. Namun, apa yang mereka tidak tahu adalah mereka juga berhadapan dengan pelbagai kebimbangan keselamatan siber.

Lebih daripada 100 juta orang telah memuat turun aplikasi dari Google Play. Dan FaceApp kini merupakan aplikasi ranking tertinggi di iOS App Store di 121 negara, menurut App Annie.

FaceApp, aplikasi telefon pintar yang membolehkan pengguna untuk mengguna filter pada gambar selfie yang mereka muat naik, semakin popular disebabkan oleh ciri yang membolehkan pengguna membuat diri mereka kelihatan lebih tua.

Aplikasi ini dibangunkan oleh oleh Wireless Lab, sebuah syarikat kecil yang berpangkalan di Rusia dan, mengikut terma dan syaratnya, foto anda boleh digunakan dengan cara yang tidak dijangka.

Syarikat itu tidak bertindak balas segera terhadap permintaan untuk memberi komen berkenaan dengan perkara ini.

Walaupun mengikut syarat perkhidmatan orang FaceApp masih memiliki "kandungan pengguna" mereka sendiri, namun syarikat itu memiliki lesen tanpa royalti tanpa henti dan tidak dapat dibatalkan untuk melakukan apa saja yang mereka inginkan.

"You grant FaceApp a perpetual, irrevocable, nonexclusive, royalty-free, worldwide, fully-paid, transferable sub-licensable license to use, reproduce, modify, adapt, publish, translate, create derivative works from, distribute, publicly perform and display your User Content and any name, username or likeness provided in connection with your User Content in all media formats and channels now known or later developed, without compensation to you. When you post or otherwise share User Content on or through our Services, you understand that your User Content and any associated information (such as your [username], location or profile photo) will be visible to the public."

Wajah anda mungkin akan terpapar di papan iklan di Moscow, tetapi terdapat kebarangkalian lebih tinggi untuk wajah anda digunakan untuk  melatih algoritma pengenalan wajah Artificial Intelligence.

Menurut pakar kesedaran keselamatan di Safr.Me, Robert Siciliano, para pengguna berasakan ia sesuatu yang seronok dan berkongsi gambar mereka membabi buta.

Rakan dan kenalan ketawa melihat gambar yang lucu tersebut, namun sebenarnya aplikasi ini mahukan sejumlah data daripada anda.

Masih ingatkah anda dengan skandal Cambridge Analytica? Ramai pengguna Facebook secara tidak sengaja mengambil bahagian dalam kuiz keperibadian "Ini Adakah Kehidupan Digital Anda" di laman media sosial, tidak menyedari dengan berbuat demikian bermakna mereka membenarkan pihak ketiga mendapatkan akses kepada data dari mereka dan rakan-rakan mereka.

Data ini merangkumi segala-galanya dari panggilan dan log teks ke maklumat lokasi, serta data dianalisis oleh firma perundingan politik Britain yang dikendalikan sekarang Cambridge Analytica.

Ia kemudiannya digunakan untuk mensasarkan pengiklanan kepada pengguna media sosial semasa pilihan raya presiden 2016.

"Terdapat kebimbangan serius mengenai syarikat berpangkalan di Rusia ini yang mana tangannya dipaksa oleh kerajaan Rusia apabila mereka memerlukan akses pintu belakang kepada data dan server syarikat," kata Robert Siciliano.

FaceApp sebelum ini telah mendapat perhatian dan juga kritikan untuk ciri-ciri yang membolehkan pengguna membuat diri mereka kelihatan seperti jantina lain atau mencerahkan kulit mereka.

Tetapi filter penuaan terkini lebih mendapat sambutan dan menjadi tular, diguna oleh ramai selebriti di seluruh dunia.


5 Empayar Kerajaan Paling Besar Dalam Sejarah Manusia

Zaman penjajahan dan kolonialisme merupakan satu era yang layak dikatakan gelap, kerana berlakunya pencerobohan kuasa-kuasa besar dunia ketika itu ke atas tamadun dan masyarakat lain secara paksa.

Kuasa-kuasa besar ketika zaman kegemilangan mereka saling berlumba untuk menguasai lokasi-lokasi strategik seperti pelabuhan dan jalan perdagangan bagi memantapkan kegiatan ekonomi mereka, seterusnya membolehkan mereka ini menguasai dunia.

Dalam sejarah, banyak sebenarnya empayar yang muncul, tetapi setiap yang naik pasti akan tiba waktu jatuhnya juga. Begitulah yang berlaku kepada empayar-empayar besar ini. Dapatkah anda sebutkan lima empayar paling besar pernah wujud dalam dunia serta zamannya?

Diasaskan pada tahun 1636, Dinasti Ching atau Qing merupakan dinasti terakhir maharaja China yang memerintah sehingga tahun 1912, sebelum tertubuhnya negara republik China yang ada ketika ini. Walaupun begitu, dinasti ini sebenarnya harus diakui diasaskan oleh orang Manchu, berketurunan orang Jurchen yang datang daripada wilayah Manchuria.

Dinasti Ching dimulakan daripada pemberontakan yang dilakukan oleh seorang ketua orang Manchu bernama Nurhaci, berjaya menyatukan lapan etnik orang China seperti orang Han, Manchu dan Mongol untuk bergabung menjatuhkan pemerintahan Dinasti Ming. Anaknya, Hong Taiji menyambung legasi Nurhaci berjaya menyatukan kesemua wilayah mereka dan naik menjadi maharaja Dinasti Ching yang pertama.

Selepas kelemahan pemerintahan mula menyebabkan berlakunya pemberontakan pada abad ke 20 yang dikenali sebagai Pemberontakan Xinhai, Maharaja Puyi - maharaja terakhir kesemua dinasti China meletakkan jawatan pada 12 Februari 1912. Pada zaman kemuncaknya, Dinasti Ching menguasai 9.02% jumlah keseluruhan muka bumi ketika era tahun 1790 ke 1820.

Di kelaskan sebagai empayar pertama dunia yang menjajah pada tahap global, empayar Sepanyol banyak dipengaruhi gerakan bagi menyebarkan ajaran Kristian di serata dunia, sehinggakan turut sama bergelar 'Monarki Katolik.'

Peristiwa yang dikatakan menjadi permulaan empayar ini adalah perkahwinan di antara Ferdinand of Aragon dengan Isabella of Castille, menyatukan dua buah keluarga monarki besar di Sepanyol seterusnya membolehkan mereka menguasai beberapa wilayah di kawasan Iberia sehingga berjaya merampas kembali kawasan-kawasan yang dikuasai orang Islam di Sepanyol.

Di Asia Tenggara, Empayar Sepanyol meninggalkan kesan yang sangat mendalam dalam sistem masyarakat Filipina dan Brunei selepas mereka berjaya menguasai negara itu, dalam usaha mengawal pengaruh kuasa-kuasa besar dunia lain yang berebut hendak menguasai Asia Tenggara.

Bandar Manila yang satu masa dulu dikuasai oleh orang Muslim diubah menjadi bandar masyarakat Kristian, diangkat sebagai pusat operasi empayar Sepanyol. Secara keseluruhan, Sepanyol pernah menguasai 10.17% keseluruhan muka bumi pada tahun 1810.

Berbeza dengan Sepanyol yang meluaskan kuasa secara global, empayar Russia yang muncul sekitar abad ke 18 menguasai kawasan-kawasan Eurasia serta sebahagian Amerika Utara.

Empayar ini mempunyai tiga fasa utama bermula di zaman pemerintahan di bawah House of Romanov pada 1613 sebelum pemerintahan bercorak monarki mutlak pada tahun 1721 hingga 1906 diperkenalkan.

Fasa terakhir bermula selepas berlakunya perubahan sistem Empayar Russia kepada sistem monarki berperlembagaan, yang dilakukan pada 1906 sehinggalah tamatnya empayar ini sekitar tahun 1917.

Walaupun begitu secara rasminya Empayar Russia benar-benar bermula pada tahun 1721 selepas Emperor pertama empayar ini, Peter I mengumumkan zaman permulaan empayar beliau selepas tamatnya perang besar utara - di mana kerajaan Sweden terpaksa tunduk kepada tekanan Russia dan menyerahkan beberapa kawasan strategik laluan lautan milik mereka.

Pada era kegemilangan empayar ini dikatakan berlaku sekitar tahun 1895, empayar Russia menguasai hampir 16.92% keseluruhan muka bumi sebelum zaman kejatuhan empayar ini bermula, dengan kekalahan dalam perang dengan empayar pemerintahan Jepun. Selepas tewas teruk dalam perang dunia pertama, Emoayar Russia yang ketika itu diperintah Nicholas II dibubarkan selepas beliau bersetuju melepaskan jawatan, ekoran tekanan revolusi yang berlaku pada bulan Februari tahun 1917. Nicholas II menjadi raja terakhir Russia sebelum beliau dibunuh pada 17 Julai 1918.

Salah sebuah empayar kerajaan paling terkenal dalam sejarah tamadun manusia, empayar Mongol berjaya menguasai kawasan jajahan yang sangat besar walaupun era pemerintahannya agak pendek. Di bawah pemerintahan Gengis Khan, orang Mongol yang ketika itu berpecah berjaya disatukan sebelum meluaskan kuasa mereka dalam tempoh tidak sampai 100 tahun, menguasai 17.81% keluasan bumi.

Dikenali sebagai Temujin sebelum naik menjadi maharaja Gengis Khan, beliau berdepan cabaran getir dalam usaha menyatukan orang Mongol, sebelum semua konflik diredakan dengan mata pedang dan Temujin berjaya menaiki takhta, memakai gelaran Gengis Khan pada tahun 1206. Serentak dengan itu, empayar Mongol bermula dengan peluasan ke kawasan Asia tengah menjadi keutamaan mereka.

Pada detik kematian Gengis Khan, empayar Mongol menguasai keluasan berkali ganda lebih besar daripada empayar Rom sebelum beliau. Zaman kegemilangan empayar Mongol berlaku ketika era pemerintahan Kublai Khan selepas mereka berjaya menguasai keseluruhan negara China, sehingga mampu memulakan dinasti pemerintahan Yuan di situ.

Ekoran pergolakan serta masalah dalaman, semua wilayah Mongol yang dipecah-pecahkan selepas kematian Gengis Khan mula berdepan masalah dengan Toghun Timur Khan yang memerintah China akhirnya tumpas, seluruh tenteranya menyerah diri kepada Dinasti Ming yang menggantikannya pada tahun 1387.

Empayar yang paling meninggalkan kesan buruk pada dunia, empayar British layak dipertanggungjawabkan terhadap bermacam kerosakan yang telah mereka lakukan atas sifat tamak haloba mereka dalam menguasai bumi. Pada zaman kemuncaknya, empayar rakus ini menguasai 26.35% keluasan bumi merangkumi negara kita, berlaku pada awal abad ke 20 lebih tepat pada tahun 1921.

Peristiwa yang dikatakan menjadi permulaan kepada kejatuhan empayar terbesar dunia ini adalah krisis yang melibatkan Terusan Suez, yang pada ketika itu masih dikuasai British pada tahun 1951. Ekoran pengaruh yang dipegang Presiden Mesir ketika itu, Gamal Abdel Nasser yang mahu menguasai semula terusan tersebut, Britain, Perancis dan negara haram Israel bekerjasama mahu menjatuhkan kerajaan Mesir.

Bagaimanapun, tekanan antarabangsa hadir daripada Amerika Syarikat dan Kesatuan Soviet yang menyatakan sokongan pada kerajaan Mesir, memaksa gabungan tiga negara itu berundur. Ekoran ancaman sekatan ekonomi yang mahu diperkenalkan sekiranya Britain tetap berdegil, Britain akhirnya terpaksa tunduk menandakan berakhirnya pengaruh mereka sebagai sebuah empayar terbesar dunia.

Selepas pemecatan Perdana Menteri Britain bernama Anthony Eden, penggantinya Harold Macmillan mula melepaskan negara-negara yang berada di bawah pengaruh kolonialisme mereka. Krisis yang berlaku itu juga membuktikan kepada dunia Britain bukan lagi kuasa besar, selepas setiap tindakan mereka dilihat perlu mendapatkan 'kebenaran' daripada kuasa baru dunia - Amerika Syarikat.

Dalam tempoh 20 tahun selepas dimalukan Amerika Syarikat dan Soviet, Britain mula memanggil balik tentera mereka yang ditempatkan di luar negara dengan tentera British terakhir di negara kita diperintahkan kembali ke United Kingdom sekitar tahun 1971.

Empayar British simboliknya dipercayai berakhir selepas Britain bersetuju menyerahkan kembali pentadbiran Hong Kong kepada kerajaan China, menamatkan 156 tahun pemerintahan kolonial di kawasan tersebut pada 1 Julai 1997 - menandakan tamatlah zaman empayar di era moden.


Ini Kesan Dan Keburukan Bagi Wanita Merokok

Di seluruh dunia, pertambahan perokok dalam kalangan wanita telah berkembang pesat. Malah di beberapa negara termasuk Chile, Amerika Syarikat, Sweden, Uruguay, dan New Zealandn jumlah gadis yang merokok lebih besar daripada lelaki.

Pada tahun 2015, kira-kira 22.8% orang dewasa di Malaysia iaitu mereka yang berusia lebih dari 15 tahun adalah perokok.

Jumlah ini mewakili Itu lebih daripada seorang dalam setiap 5 orang dewasa dan 1.4% daripada mereka yang merokok adalah wanita.

Merokok dalam kalangan wanita bukanlah sesuatu yang baru dalam masyarakat kita di Malaysia, namun ia juga satu kebiasaan.

Jadi, apakah yang mendorong golongan wanita merokok dan apakah kesan kesan yang akan dihadapi dalam masa terdekat?

Menurut laporan National Institutes of Health, tempoh yang paling biasa untuk permulaan merokok adalah 11 hingga 15 tahun.

Ini secara amnya adalah hasil daripada bersosial dan mahu dilihat sebagai seseorang yang "cool" atau "matang".

Remaja dengan keyakinan diri yang rendah juga lebih cenderung untuk merokok, kebanyakannya disebabkan oleh pengaruh rakan sebaya tetapi juga dapat berdasarkan pilihan mereka sendiri.

Satu kajian mencadangkan bahawa merokok adalah pilihan pertama satu pertiga wanita sebaik sahaja mereka tertekan dan mahu bertenang.

Ia kemudiannya telah mendedahkan bahawa lelaki merokok kerana ingin menghiburkan diri, sebaliknya wanita melihat merokok sebagai cara mengatasi tekanan dan kegelisahan.

Memang benar bahawa merokok boleh dikaitkan dengan penurunan berat badan akibat kesan tekanan selera makan terhadap metabolisme manusia.

Alasan ini sahaja telah membuatkan berjuta-juta wanita di seluruh dunia yang bergelut dengan berat badan untuk mula merokok.

Untuk perokok jangka panjang, sebab merokok telah melampaui sebab-sebab biasa mengapa orang lain melakukannya.

Menurut banyak kajian yang dijalankan, ramai yang melaporkan bahawa merokok telah menjadi seperti tabiat harian sehinggakan mereka sendiri tidak menyedari apabila mencucuh rokok dan menghisapnya.

Faktor lain yang menyumbang kepada penggunaan rokok melibatkan keinginan untuk bertindak terhadap tekanan sosial untuk menjadi feminin atau untuk mendapatkan lebih banyak kebebasan daripada orang dewasa.

Menurut pelbagai kajian, kadar kemandulan dalam kalangan perokok wanita adalah hampir 2  kali ganda kadar di kalangan wanita yang tidak merokok.

Ini boleh disebabkan oleh tiub fallopian yang tersumbat, perubahan serviks atau telur yang rosak secara kimia.

Walaupun selepas menerima rawatan kesuburan seperti IVF, perokok wanita masih mempunyai peluang 30% lebih rendah untuk hamil berbanding wanita yang tidak merokok.

Disebabkan aktiviti merokok mengurangkan jumlah oksigen dalam badan anda, merokok ketika hamil dengan jelas boleh meningkatkan risiko komplikasi kehamilan seperti keguguran, kehamilan ektopik, kelahiran pramatang, dan bayi mati ketika dilahirkan.

Bayi yang dilahirkan oleh ibu yang merokok juga mempunyai 2 atau 3 kali risiko Sindrom Kematian Bayi Mengejut (SIDS).

Menurut kajian yang diterbitkan pada tahun 2013, perokok wanita menghadapi risiko 17.8 kali lebih tinggi untuk mati akibat kanser paru-paru berbanding mereka yang tidak pernah merokok.

Jika angka ini dibandingkan angka ini di antara lelaki yang merokok dan lelaki yang tidak iaitu risiko 14.6 kali lebih tinggi untuk mati akibat kanser, para penyelidik mencadangkan kesan merokok terhadap paru-paru wanita lebih teruk daripada lelaki.

Masalah kesihatan yang lain biasanya termasuklah osteoporosis, penyakit gusi, ulser, katarak (penyakit mata), rheumatoid arthritis dan menopaus awal.

Adalah penting untuk diketahui bahawa disebabkan oleh perokok mempunyai keupayaan penyembuhan luka yang sangat perlahan, mereka mempunyai kadar ketahanan yang paling teruk selepas pembedahan.


Teori Bagaimana Asteroid Mampu Meruntuhkan Ekonomi Dunia - 16Psyche

Semenjak NASA mengumumkan rancangan untuk misi pelancaran mereka yang akan datang pada tahun 2022, semua orang berasa teruja tentang 16-Psyche. 16-Psyche adalah sejenis asteroid 'rare' yang berada dalam jaluran asteroid antara Marikh dan Musytari.

16-Psyche adalah asteroid yang unik kerana ia merupakan asteroid jenis-M, bermaksud ia diperbuat daripada logam bukannya ais atau batu seperti kebanyakan asteroid yang lain.

Ia merupakan asteroid logam pertama yang akan dilawati NASA. Walaupun ia hanyalah misi untuk mengumpulkan maklumat penting, para pelabur melihat 16-Psyche ini pada potensi nilainya.

Jika besi pada asteroid 16-Psyche ini dapat diekstrak, ia akan bernilai sekitar RM 41 quntillion - iaitu bersamaan RM 41130 quadrillion atau RM 41,130,000 trillion. Anggaran nilai semasa ekonomi dunia pada hari ini hanyalah sekitar 304 trillion sahaja. Ini bermakna nilai 16-Psyche adalah 135,000 kali ganda berbanding semua wang yang ada di dunia.

Dalam erti kata lain, asteroid ini mungkin tidak akan menghentam Bumi tetapi ia berpotensi untuk meruntuhkan sistem ekonomi dunia.

Ketua projek ini tidak berfikir bahawa itu yang akan terjadi dan berpendirian bahawa misi itu hanyalah bertujuan untuk pembelajaran sahaja. Namun, seorang bekas pekerja NASA telah melaporkan bahawa perlombongan di ruang angkasa lepas adalah tidak mustahil dengan teknologi terkini yang dimiliki NASA.

Orang ramai juga ingin melihat perkara ini berlaku pada masa hadapan. Kerajaan Luxembourg telah menubuhkan dana perlombongan angkasa lepas dan syarikat Planetary Resources juga telah mengumumkan rencana yang sama pada tahun 2012 lagi.

16-Psyche merupakan salah satu daripada sepuluh asteroid paling besar. Ia mewakili 1% dari jumlah jisim keseluruhan jaluran asteroid. Ukuran diameternya ialah kira-kira 225km persegi dan ianya berbentuk tidak teratur. Ia mengorbit bumi dalam masa lima tahun Bumi tetapi melengkapkan putaran penuh pada paksi (satu hari 16-Psyche) dalam masa empat jam Bumi.

Pesawat angkasa NASA untuk misi ke 16-Psyche ini akan dilancarkan pada Ogos 2022. Ia dijangka akan mendarat di asteroid itu pada awal tahun 2026 dengan menerima rangsangan graviti daripada Marikh pada 2023. Ia merupakan lawatan NASA yang pertama ke asteroid itu setelah ditemui oleh ahli astronomi Itali, Annibale de Gasparis pada tahun 1852.

Selain merupakan lawatan pertama mereka ke asteroid jenis-M, terdapat beberapa lagi permulaan baru berkaitan misi ini. Kapal angkasa 16-Psyche ini juga merupakan kapal pertama dikuasakan dengan teknologi pendorongan jet baru yang menggunakan tenaga elektrik dari susunan panel suria.

Semasa penerbangan kelak, ia juga akan menggunakan sistem komunikasi berasaskan cahaya laser buat pertama kali berbanding gelombang radio yang digunakan sekarang.

Matlamat utama yang dinyatakan dalam misi ini adalah untuk mendapatkan pemahaman yang lebih mendalam tentang asteroid ini, bermula dengan topografinya. NASA kini hanya mempunyai gambaran tentang 16-Psyche melalui lukisan sahaja dan para saintis mengakui bahawa mereka tidak tahu apa bakal diharapkan kerana asteroid logam ini kelihatan jauh berbeza dari batu dan ais.

Oleh kerana asteroid logam ini begitu jarang ditemui, 16-Psyche ini dipercayai adalah teras besi atau nikel sebuah planet yang mungkin sebesar Marikh. Mungkin telah berlaku pelanggaran kuat yang menghancurkan planet ini sehingga terdedah pecahan mantelnya.

NASA akan menggunakan alat pengukur yang canggih bagi memeriksan dan mengesahkan kemungkinan bahawa 16-Psyche sememangnya adalah teras kepada protoplanet.

Melalui data yang diperolehi ini, ia dapat membantu saintis untuk memahami dengan lebih baik tentang teras Bumi ini sendiri kerana buat masa ini, mereka tiada cara untuk mengakses atau mengukur teras Bumi secara langsung.

Selain itu, para saintis juga sedang mencari bukti mengenai medan magnet 16-Psyche pada masa lalu. Melalui pemerhatian ini, ia mungkin akan memperlihatkan sama ada gunung berapi sulfat pernah wujud pada asteroid ini atau tidak.

Bukan sahaja misi ini boleh menjadi misi perlombongan angkasa lepas tetapi maklumat yang akan dikumpulkan nanti adalah begitu berharga untuk kegunaan sendiri. Seorang saintis utama misi ini, Lindy Elkins-Tanton memberitahu bahawa mereka mengkaji ruang dalaman Bumi dengan melawat angkasa lepas.

Apa yang lebih menarik, Psyche dalam bahasa Yunani membawa maksud "jiwa". Mungkin melalui kajian asteroid ini kita mampu memahami jiwa kepada planet yang kita diami selama ini.


10 Kesan Dan Risiko Sekiranya Banyak Negara Memiliki Tenaga Nuklear

Kuasa nuklear bukanlah satu penyelesaian iklim. Ia mungkin boleh menghasilkan tenaga berkarbon rendah, tetapi tenaga ini menyebabkan banyak risiko dan keburukan. Kuasa solar, kuasa angin, kuasa geoterma, kereta hibrid dan elektrik, serta kecekapan tenaga yang agresif adalah penyelesaian iklim yang lebih selamat, murah, cepat, terjamin dan kurang membazir berbanding kuasa nuklear.

Ketika ini, terdapat sekitar 444 loji kuasa nuklear di 30 negara di seluruh dunia, dengan 63 loji lagi sedang dalam pembinaan. Dan menurut pakar, loji-loji baru ini tidak patut dibina.

Sisa dan bahan buangan yang dihasilkan oleh reaktor nuklear kekal radioaktif untuk puluhan ke ratusan ribu tahun.

Ketika ini, tiada penyelesaian penyimpanan jangka panjang untuk sisa radioaktif dan kebanyakannya disimpan dalam kemudahan sementara yang terletak di atas tanah.

Kemudahan ini semakin kehabisan ruang penyimpanan, jadi industri nuklear beralih ke jenis penyimpanan lain yang lebih mahal dan kurang selamat.

Terdapat kebimbangan besar bahawa pembangunan program tenaga nuklear meningkatkan kemungkinan percambahan senjata nuklear.

Apabila bahan api nuklear dan teknologi menjadi tersedia di seluruh dunia, risiko untuk jatuh ke tangan yang salah semakin meningkat.

Untuk mengelakkan percambahan senjata nuklear, adalah penting bahawa negara-negara yang mempunyai tahap korupsi dan ketidakstabilan yang tinggi tidak digalakkan untuk membuat program nuklear.

Amerika Syarikat pula dilihatkan harus menjadi pemimpin dalam hal ini dengan tidak mendorong lebih banyak tenaga nuklear dihasilkan di negara mereka.

Loji kuasa nuklear adalah sasaran yang berpotensi untuk operasi pengganas.

Satu serangan boleh menyebabkan ledakan besar, meletakkan pusat penduduk berisiko tinggi serta mengeluarkan bahan radioaktif berbahaya ke atmosfera dan kawasan sekitarnya.

Kemudahan penyelidikan nuklear, loji pengayaan uranium dan lombong uranium juga berpotensi berisiko untuk diserang yang dapat menyebabkan pencemaran meluas dengan bahan radioaktif.

Di samping risiko yang ditimbulkan oleh serangan pengganas, kesilapan manusia dan bencana alam boleh membawa kepada kemalangan yang berbahaya dan menelan kos yang tinggi.

Bencana Chernobyl 1986 di Ukraine meragut nyawa 30 pekerja dalam letupan awal dan mempunyai pelbagai kesan kesihatan negatif ke atas ribuan di seluruh Rusia dan Eropah Timur.

Tsunami besar-besaran melangkaui mekanisme keselamatan beberapa loji kuasa pada tahun 2011, telah menyebabkan tiga kemalangan nuklear di kilang kuasa di Fukushima, Jepun.

Tragedi ini telah menyebabkan pengeluaran bahan radioaktif ke kawasan sekitarnya.

Dalam kedua-dua bencana, beratus-ratus ribu orang telah dipindahkan, berjuta-juta ringgit dibelanjakan dan kematian berkaitan radiasi sedang dikira sehingga ke hari ini.

Kadar kanser di kalangan populasi yang tinggal berdekatan dengan Chernobyl dan Fukushima, terutamanya dalam kalangan kanak-kanak telah meningkat dengan ketara pada tahun-tahun selepas kemalangan tersebut berlaku.

Selain daripada risiko kanser yang berkait rapat dengan bencana nuklear, kajian juga menunjukkan peningkatan risiko bagi mereka yang tinggal di dekat loji kuasa nuklear terutamanya untuk kanser kanak-kanak seperti leukemia.

Para pekerja dalam industri nuklear juga terdedah kepada paras radiasi yang lebih tinggi daripada biasa dan hasilnya adalah risiko kematian yang lebih tinggi akibat kanser, iaitu pada kadar yang sama dengan mangsa bom nuklear Jepun yang terselamat.

444 loji janakuasa nuklear yang wujud kini menyediakan kira-kira 11% daripada tenaga dunia.

Kajian menunjukkan bahawa untuk memenuhi keperluan tenaga semasa dan masa depan, sektor nuklear perlu membina sehingga sekitar 14,500 loji janakuasa.

Uranium, bahan bakar untuk reaktor nuklear, adalah tenaga intensif untuk lombong dan deposit yang ditemui pada masa akan datang mungkin lebih sukar untuk diperoleh.

Akibatnya, banyak jumlah tenaga yang dicipta akan diimbangi oleh input tenaga yang diperlukan untuk membina dan menutup loji, serta melombong dan memproses bijih uranium.

Peningkatan sehingga 14,500 loji nuklear adalah mustahil disebabkan oleh pembatasan tapak yang sesuai.

Loji nuklear perlu terletak berhampiran dengan sumber air untuk proses penyejukan dan tidak terdapat lokasi yang cukup di dunia yang selamat dari kemarau, banjir, taufan, gempa bumi, atau potensi bencana lain yang boleh mencetuskan kemalangan nuklear.

Peningkatan peristiwa cuaca yang melampau yang diramalkan oleh model iklim hanya menambahkan risiko ini.

Tidak seperti tenaga boleh diperbaharui, kos tenaga nuklear semakin meningkat. Banyak loji-loji sedang ditutup atau dalam bahaya kerana alasan ekonomi.

Kos modal, kos bahan bakar dan kos penyelenggaraan permulaan adalah lebih tinggi bagi loji nuklear berbanding angin. Malah, projek nuklear cenderung mengalami kos berlebihan dan penangguhan pembinaan.

Harga tenaga boleh diperbaharui telah jatuh dengan ketara sepanjang dekad yang lalu, dan ia dijangka terus jatuh.

Pelaburan dalam loji nuklear, keselamatan, infrastruktur perlombongan dan lain-lain telah menarik dana dari pelaburan dalam sumber bersih seperti angin, suria, dan geoterma.

Dengan ini, pembiayaan untuk tenaga boleh diperbaharui semakin berkurangan dan peningkatan kapasiti nuklear hanya akan menambah persaingan untuk pembiayaan tenaga bersih.

Menyokong tenaga nuklear bermakna bahawa negara-negara miskin, yang mana tidak mempunyai sumber kewangan untuk melabur dan membangunkan kuasa nuklear, menjadi bergantung kepada negara-negara kaya dan maju dari segi teknologi.

Sebagai alternatif, negara-negara miskin tanpa pengalaman dalam membangunkan dan menyelenggara loji nuklear mungkin akan membuat keputusan untuk membinanya di negara mereka.

Negara-negara dengan sejarah penggunaan tenaga nuklear telah mempelajari kepentingan peraturan, pengawasan, dan pelaburan dalam keselamatan apabila melibatkan nuklear.

Dr. Peter Bradford dari Vermont Law, bekas ahli Suruhanjaya Pengawalseliaan Nuklear AS, menulis, "Sebuah dunia yang lebih bergantung pada kuasa nuklear akan melibatkan banyak loji di negara-negara yang tidak berpengalaman dengan tenaga nuklear, tidak ada latar belakang peraturan dalam bidang ini dan beberapa rekod yang dipersoalkan mengenai kawalan kualiti, keselamatan dan rasuah."

Amerika Syarikat harus memimpin perkara ini dan menggalakkan negara miskin untuk melabur dalam teknologi tenaga selamat berbanding nuklear.


8 Negara Paling Teruk Terjejas Akibat Perang

Sekiranya anda bertanyakan kepada askar atau rakyat biasa, seorang ibu atau anak dari sebuah negara yang dilanda konflik, mereka pasti akan mengatakan bahawa tidak ada kebaikan yang datang daripada peperangan.

Menyaksikan kematian rakan seperjuangan atau kematian dan kemusnahan tanah air mereka, ketidakberdayaan untuk melakukan apa-apa dan hanya terpaksa menyembunyikan diri pasti akan menghantui hidup.

Perang telah wujud sejak dahulu lagi namun ia semakin menjadi-jadi dengan beberapa pihak mencetuskannya hanya kerana kepentingan sendiri.

iluminasi.com kongsikan 8 negara di dunia yang paling teruk terjejas akibat perang.

Bermula pada tahun 2001, tentera Amerika Syarikat menyerbu masuh ke Afghanistan untuk menumpaskan Taliban dan kemudiannya secara beransur-ansur memastikan pembasmian Taliban sepenuhnya dari wilayah Afghanistan sambil membina semula institusi teras di negara ini.

A.S. juga menubuhkan pasukan tentera penentang pemberontak di negara ini untuk melindungi orang awam dari serangan Taliban, dan membenarkan kerajaan Afghanistan menubuhkan kedudukannya di negara ini secara mantap.

Walaupun semua langkah yang telah diambil, pertempuran dan serangan Taliban terus berlanjutan di negara ini.

Keadaan perang semasa di Afghanistan terus membunuh nyawa orang awam melalui pengeboman, serangan silang, pembunuhan dan alat peledak yang diperhebat.

Sejarah panjang Iraq telah dicemari beberapa kali oleh kemusnahan perang.

Perang Kedua Kurdi-Iraq (1974-1975), Perang Iran-Iraq (1980-1988) dan Perang Teluk (1990-1991) adalah beberapa perang utama yang dilancarkan oleh Iraq pada abad yang lalu.

Pada tahun 2003, tentera Amerika Syarikat menyerang Iraq untuk menggulingkan kerajaan Iraq yang diketuai oleh Saddam Hussein.

Perang dan konflik juga kelihatan menghantui negara ini ketika ini, kerana banyak negara berada dalam cengkaman Perang Saudara Iraq.

Pada tahun 2014, pemberontakan Iraq mencapai status Perang Saudara apabila Negara Islam Iraq dan Levant (ISIL, juga dikenali sebagai ISIS) menakluki kawasan utama di utara Iraq.

Para militan ISIS, yang tidak mengehadkan tindakan mereka hanya di Iraq, juga telah mengganas di sebahagian besar dunia dengan keganasan yang melampau.

Ini telah memaksa negara-negara seperti A.S., Iran, Syria, dan negara-negara lain untuk membantu Kerajaan Iraq dalam menentang perkembangan dan penyebaran militan ISIS.

Kajian mengejutkan menunjukkan bahawa kira-kira setengah juta warga Iraq, termasuk yang terbunuh secara langsung atau tidak langsung, kehilangan nyawa mereka disebabkan perang antara tahun 2003 dan 2011.

Pada masa ini, situasi perang saudara di Syria menarik perhatian seluruh dunia. Perang bermula dengan penyebaran gelombang protes Arab Spring di Syria pada musim bunga awal tahun 2011.

Gelombang demonstrasi dan protes revolusi ini melanda Syria, menuntut pembasmian kerajaan Presiden Bashar al-Assad.

Tentera kerajaan kemudiannya bertindak balas dengan begitu ganas terhadap protes ini, yang dikritik hebat oleh Kesatuan Eropah dan Pertubuhan Bangsa-Bangsa Bersatu.

Protes awam segera berubah menjadi pemberontakan bersenjata dan menjadi bertambah buruk sehingga diisytiharkan sebagai Perang Saudara Syria pada masa kini.

Perang ini telah membuatkan lebih daripada 11 juta orang Syria terpaksa meninggalkan negara asal mereka dan membunuh sekurang-kurangnya 250,000 orang.

Walaupun inisiatif perdamaian telah dicuba, pertempuran berterusan sehingga akhir tahun 2017.

Ukraine kini terbelah antara pengaruh kerajaan Rusia di timur dan Kesatuan Eropah di barat.

Selepas pencabulan semula Crimea pada Mac 2014 dan pelanggaran gencatan senjata di Ukraine pada September tahun yang sama, Ukraine memutuskan pada Jun 2015 untuk mengharamkan penerbangan Rusia dari terbang ke negara ini dan juga menggantung pembelian gas dari Rusia.

Pada tahun 2017, peperangan di Ukraine masih berlangsung, dalam konflik yang dikenali sebagai Perang di Donbass.

Komuniti seperti Marinka dan Avdiivka, di timur Ukraine, adalah antara kawasan yang paling teruk terjejas akibat perang di negara ini.

Sejak tahun 2015, Yaman telah terlibat dalam Perang Saudara. Perang ini sedang diperjuangkan di antara dua pihak, yang mana kedua-duanya mengaku sebagai kerajaan Yaman yang sah.

Kedua-dua pihak ini adalah pasukan yang dikaitkan dengan Ali Abdullah Saleh yang berpusat di Sana'a dan pasukan yang setia kepada Abdrabbuh Mansur Hadi yang berpusat di bandar pelabuhan Aden.

Untuk menyelesaikan masalah, serangan maut juga telah dilakukan di Yaman oleh Negara Islam Iraq dan Levant (atau ISIS), serta Al-Qaeda di Semenanjung Arab (AQAP).

Terdapat banyak konflik yang sedang berlaku di Republik Demokratik Kongo (DRC), yang sebahagiannya telah berlaku sejak awal tahun 1970-an lagi.

Ini termasuk kempen gerila Tentera Pemberontakan Rintangan Tuhan, Pertembungan Batwa-Luba, Konflik Kivu dan Konflik Ituri walaupun ini telah ditakrifkan sebagai "konflik peringkat rendah" sejak tahun 2003.

Oleh kerana kehadiran kumpulan bersenjata, kerajaan Amerika Syarikat kini memberi amaran terhadap semua perjalanan ke Republik Demokratik Kongo.

Mexico mungkin menonjol sebagai negara yang tersenarai dalam senarai ini.

Walaupun negara ini tidak terlibat dalam peperangan formal atau perang saudara, Perang Dadah Mexico tetap menjadi salah satu konflik paling dahsyat zaman ini.

Perang ini secara rasmi berterusan sejak tahun 2006 dan dianggarkan sebanyak 120,000 orang telah terkorban akibanya.

Sejumlah mangsa yang lain yang dianggarkan sekitar 27,000, telah dikategorikan sebagai hilang akibat perang.

Republik Afrika Tengah, sebuah negara yang daratan di Afrika, telah lama terlibat dalam satu siri rampasan kuasa tentera dan pemberontakan yang telah merosakkan ekonomi negara, menyebabkan ketidakstabilan meluas di negara ini.

Ketika ini, negara ini berada dalam cengkaman perang saudara yang sedang berlangsung antara pasukan kerajaan dan gabungan Séléka.

Perang yang bermula pada 10 Disember 2012, menyaksikan pertumbuhan pesat pemberontak Séléka yang bertanggungjawab atas kemusnahan yang tidak diinginkan ke atas sejumlah besar bandar dan kampung di negara ini serta pembunuhan beribu-ribu orang awam yang tidak bersalah


5 Teknik Licik Pengeluar Produk Supaya Anda Terus Berbelanja

Matlamat sebuah perniagaan sudah pastilah untuk mendapatkan keuntungan dan itu bukanlah sesuatu yang salah.

Bagaimanapun, oleh kerana banyaknya aktiviti pengeluaran produk melibatkan banyak pekedai dan peniaga ini akan menyebabkan persaingan sengit di antara mereka - mengakibatkan ada pengeluar yang terpaksa menggunakan helah bagi memastikan perniagaan mereka terus membuat untung.

Taktik-taktik tersembunyi dan boleh juga dikatakan licik, sebenarnya telah diamalkan sejak dahulu lagi cuma besar kemungkinan kita sebagai pengguna tidak menyedarinya. Berikut adalah 5 taktik perniagaan dalam memaksimakan keuntungan yang dilakukan secara sembunyi-sembunyi.

Pernah dengar tentang kepentingan saiz penyedut minuman di restoran? Saiz penyedut yang lebih besar akan menyebabkan pelanggan minum lebih cepat, jadi ramai pelanggan perlu melakukan pesanan minuman kedua. Helah ini sangat popular diamalkan di restoran-restoran dan menjadi taktik biasa yang kita dengari.

Tetapi tahukah anda taktik hampir serupa juga dilakukan pengeluar produk perubatan seperti penitis pelembap mata? Botol titis didakwa memang sengaja direka supaya titisan pelembap yang melebihi sukatan sepatutnya dikeluarkan, menyebabkan isi kandungan botol itu lebih cepat habis isinya. (rujukan)

Salah satu perkara yang penulis sedar adalah betapa kecilnya saiz air minuman dalam kotak yang ada dijual sekarang, sangat berbeza dengan dulu. Dulu kapasiti biasa sekotak air minuman adalah 250ml tetapi sekarang lebih mudah ditemui air kotak dengan saiz 200ml dan 125ml. Harganya juga lebih tinggi.

Taktik ini sangat biasa dilakukan pengeluar mana-mana produk. Produk seperti sabun basuh baju yang dulunya dijual dalam kapasiti 4 liter kini diturunkan kepada 3.8 liter pada harga sama, sebagai contoh.

Pengeluar tisu ada juga didapati menurunkan saiz dimensi setiap helaian tisu. Selain itu, untuk tisu gulung, kadbod yang digunakan untuk menggulung tisu itu dibuat semakin besar supaya saiz fizikalnya kelihatan serupa, tetapi jumlah tisu yang boleh digunakan sebenarnya sudah berkurangan. (rujukan)

Penulis menyedari satu ketika dulu, untuk membancuh air kegemaran penulis - 3 sudu diperlukan bagi mendapatkan rasa yang penulis gemari tetapi lama-kelamaan keperluan untuk mendapatkan kepekatan minuman yang sama, memerlukan jumlah yang lebih tinggi walaupun jenamanya serupa.

Bagi mereka yang menggemari produk susu sejat sebagai contoh, berbeza dengan zaman dahulu di mana kita tidak memerlukan amaun yang banyak untuk mendapatkan kemanisan yang dihajati - sekarang ni satu tin tu rasa sekejap sangat habisnya. Anda perasan perkara serupa berlaku dalam produk-produk lain?

Salah satu item yang paling mudah untuk dimanipulasi pengeluar adalah produk-produk yang menggunakan kotak, sebagai contoh produk bijirin sarapan pagi. Kita sebagai penggunaan kebiasaannya secara automatik akan mengandaikan bungkusan yang lebih besar membawa kepada penjimatan yang lebih.

Di Amerika Syarikat, syarikat pengeluar produk makanan bijirin Kellog's mengakui produk yang mereka keluarkan telah pun dikurangkan isipadunya tetapi mengekalkan saiz bungkusan yang serupa. Hanya pengguna yang meneliti cetakan isi kandungan akan berjaya mengenalpasti perbezaan yang telah berlaku.

Persoalannya di sini, mengapa saiz kotak tidak diubah seiring dengan penurunan isipadu? Sedangkan pengurangan saiz kotak sudah tentulah akan turut sama membantu mengurangkan kos pengeluaran. Jawapannya adalah kita sebagai pengguna, tidak gemar melihat saiz produk kita menjadi lebih kecil pada harga yang kekal sama - jadi pengeluar mengambil keputusan mengekalkan bungkusan supaya kita rasa puas hati dengan pembelian kita.

Berbeza dengan apa yang kami ceritakan di atas di mana pengeluar mengekalkan saiz dimensi bungkusan, satu lagi kaedah yang semakin kerap digunakan adalah dengan memperkenalkan produk serupa pada saiz lebih kecil dengan harga yang lebih murah Apa helahnya pula?

Menggunakan contoh air kotak yang penulis gunakan di atas, pasti kita sedar air kotak sekarang dijual dalam isipadu 125 ml untuk kanak-kanak. Air berkarbonat juga mula dijual dalam isipadu lebih rendah, menggunakan botol atau tin yang lebih kecil dan langsing.

Tetapi kajian menunjukkan kadar pengambilan pengguna kekal serupa. Sebagai contoh, seorang kanak-kanak mungkin dikatakan sesuai untuk minum air kotak bersaiz 125 ml namun realitinya satu kotak air saja tidak cukup. Dia pasti akan minum dua kotak dan ini membuatkan kos yang pengguna tanggung, sebenarnya meningkat.

Satu kajian di bandar New York pula mendapati jualan air berkarbonat pada isipadu yang lebih rendah, bukan saja menyebabkan pengguna akhirnya akan membayar lebih kerana dia akan membeli melebihi satu botol - malahan pengguna akan minum dalam kapasiti lebih tinggi.

Atas sebab itulah anda akan melihat semakin ramai pengeluar mengeluarkan produk, khasnya produk makanan bersaiz kecil kerana realitinya - tindakan itu akan lebih menguntungkan mereka. (rujukan)


Ini Sebab Kenapa Sesetengah Pasangan Wajahnya Hampir Sama - Kajian

Idea bahawa perkara yang bertentangan menarik antara satu sama lain atau "opposites attract" telah disemadikan dalam industri filem dengan begitu mendalam sekali, seperti Beauty and the Beast. Malah, satu kajian telah mendapati bahawa hampir 80% daripada kita mempercayai teori "opposites attract" ini.

Tetapi, satu kajian baru mengesan jejak digital manusi iaitu bagaimana kita berkelakuan secara dalam talian menunjukkan bahawa teori tersebut sebenarnya tidak benar dalam kehidupan sebenar.

Dan ini bukan kali pertama sains membuat kesimpulan itu. Selama beberapa dekad, ahli psikologi dan ahli sosiologi menegaskan bahawa idea opposites attract adalah mitos semata-mata.

Malah, hampir semua bukti menunjukkan bahawa sesuatu yang bertentangan sangat jarang tertarik antara satu sama lain.

Ahli psikologi Donn Byrne merupakan salah seorang yang pertama dalam mempelajari impak keserupaan pada peringkat awal hubungan.

Untuk berbuat demikian, beliau mengembangkan satu kaedah yang dikenali sebagai "teknik orang asing hantu".

(Video yang membuktikan bahawa anda tertarik dengan individu yang serupa dengan diri)

Prosedur ini bermula dengan peserta diminta menyiapkan soal selidik tentang sikap mereka terhadap pelbagai topik, seperti penggunaan senjata nuklear.

Seterusnya, mereka mengambil bahagian dalam fasa "persepsi orang", di mana mereka menilai seseorang (yang sebenarnya tidak wujud atau hantu) berdasarkan respons mereka kepada soal selidik yang sama.

Donn Byrne kemudiannya memanipulasi tahap keserupaan antara peserta dan orang asing hantu tersebut.

Hasilnya menunjukkan bahawa peserta melaporkan bahawa mereka lebih tertarik kepada orang yang memiliki sikap yang sama. Malah, semakin tinggi tahap persamaan sikap, semakin besar daya tarikan dan minat.

Untuk menjelaskan penemuannya, Donn Byrne berhujah bahawa kebanyakan kita mempunyai pandangan logik dan konsisten tentang dunia.

Kita cenderung untuk memihak kepada idea dan kepercayaan yang menyokong serta memperkuat konsistensi itu.

Orang yang bersetuju dengan kita mengesahkan sikap kita dan memenuhi keperluan ini, sedangkan orang yang tidak bersetuju dengan kita cenderung untuk merangsang perasaan negatif seperti rasa bimbang, keliru dan mungkin juga kemarahan.

Penyelidikan awal Donn Byrne adalah terhad kepada persamaan sikap, tetapi penyelidikan lain telah menyarankan bahawa mungkin terdapat daya tarikan yang lebih besar kepada orang lain yang berkongsi dimensi sosiodemografi yang sama.

Sebagai contoh, kajian telah menunjukkan bahawa mereka yang mencari pasangan dalam talian lebih cenderung untuk menghubungi dan membalas kepada orang lain yang mempunyai latar belakang pendidikan dan etnik yang sama seperti diri mereka sendiri, serta mempunyai umur yang sama.

Walau bagaimanapun, penyelidikan Donn Byrne kemudiannya menunjukkan bahawa persamaan sikap mungkin lebih penting daripada persamaan sosiodemografi apabila melibatkan pembentukan hubungan.

Pada pertengahan 1950-an, ahli sosiologi Robert Winch berhujah bahawa, apabila ia berkaitan dengan keperibadian kita, perkara yang penting bukanlah persamaan tetapi saling melengkapi.

Berdasarkan kajiannya terhadap pasangan, beliau mencadangkan bahawa individu akan tertarik kepada orang lain yang memiliki ciri keperibadian yang tidak ada pada mereka.

Sebagai contoh, seorang perempuan tegas akan tertarik kepada seorang lelaki yang tunduk patuh dan seorang lelaki yang ekstrovert akan tertarik kepada seorang wanita yang introvert.

Akan tetapi, hampir tidak ada bukti untuk menyokong hipotesis ini.

Kajian terhadap rakan-rakan dan pasangan secara konsisten mendapati bahawa dua individu lebih berkemungkinan menjadi kawan dan pasangan jika mereka mempunyai persamaan dalam hal keperibadian mereka.

Ini termasuk kajian baru yang melihat jejak digital lebih daripada 45,000 individu, berbanding data yang dilaporkan sendiri mengenai keperibadian oleh Robert Winch.

Hasil kajian ini menunjukkan bahawa orang yang mempunyai keperibadian yang sama, berdasarkan pilihan kegemaran dan pemilihan perkataan dalam muat naik, lebih berkemungkinan menjadi kawan.

Kaitan ini adalah lebih kuat antara pasangan romantis. Malah, idea bahawa kita lebih tertarik kepada orang lain yang serupa adalah sangat teguh.

Satu tinjauan melalui 313 kajian dengan lebih daripada 35,000 peserta mendapati persamaan menjadi ramalan tarikan yang kuat di peringkat awal hubungan dan tiada bukti tentang opposites attract.

Sangat kuat sehinggakan sesetengah ahli psikologi telah mengisytiharkan bahawa kesan persamaan ini sebagai "salah satu generalisasi terbaik dalam psikologi sosial".

Tetapi ini bukanlah pengakhiran cerita. Ahli psikologi Arthur Aron percaya bahawa, walaupun persamaan adalah sesuatu yang sangat penting, namun mungkin terdapat beberapa situasi di mana ia sebenarnya boleh menjejaskan tarikan antara pasangan.

Beliau berhujah bahawa individu juga perlu mengembangkan diri dan satu sebab mengapa kita membentuk hubungan dengan orang lain adalah kerana kita dapat mengambil beberapa sifat pasangan kita, yang menggalakkan pertumbuhan sedemikian.

Implikasinya adalah bahawa kita akan tertarik kepada orang lain yang menawarkan potensi terbesar untuk mengembangkan diri tetapi seseorang yang serupa dengan kita akan mengurangkan potensi pertumbuhan berbanding dengan seseorang yang berbeza.

Jadi, model itu akhirnya meramalkan bahawa perbezaan individu kadang-kala boleh menjadi penarik, terutamanya jika anda percaya bahawa terdapat kemungkinan hubungan akan berkembang.

Penyelidikan Arthur yang menggunakan teknik orang asing hantu seolah-olah menyokong idea ini.

Tetapi sudah tentu, gambaran menjadi lebih rumit apabila kita mengambil kira bagaimana sesebuah pasangan itu bertindak dalam kehidupan sebenar.

Sebagai contoh, apabila pasangan mendapati bahawa mereka tidak bersetuju dalam topik tertentu, mereka sering mendorong sikap mereka ke arah "persetujuan" antara satu sama lain, menjadikan mereka lebih serupa antara satu sama lain dari masa ke masa.

Oleh itu, jika anda masih tidak mempunyai pasangan dan sedang mencari, nasihat dari berdekad-dekad penyelidikan saintifik adalah sangat mudah iaitu berhenti mempercayai bahawa orang yang sepadan adalah mereka yang mempunyai sifat dan kualiti yang bertentangan dengan anda.

Individu bertentangan dengan anda hampir tidak menarik antara satu sama lain dan adalah lebih baik anda memberi perhatian kepada mereka yang mempunyai kualiti dan sikap yang sama, tetapi menawarkan potensi untuk mengembangkan diri.


Kenapa United Kingdom Tidak Menggunakan Mata Wang Euro?

Pembentukan Kesatuan Eropah (EU) membuka jalan bagi sistem kewangan pelbagai negara yang bersatu di bawah mata wang tunggal, iaitu Euro. Walaupun kebanyakan negara anggota EU bersetuju untuk menerima pakai Euro, beberapa buah negara termasuklah United Kingdom telah memutuskan untuk berpegang pada mata wang warisan mereka sendiri.

Artikel ini ingin membincangkan sebab-sebab mengapa United Kingdom telah menjauhkan diri dari Euro dan apa kelebihan yang mungkin diperoleh oleh ekonomi mereka.

United Kingdom adalah ahli Kesatuan Eropah yang paling ketara yang memilih untuk tidak menggunakan mata wang Euro. Sebaliknya, mereka menggunakan pound sterling sebagai mata wang negara mereka.

Sebenarnya, menggunapaka mata wang Euro akan memberikan kelebihan kepada United Kingdom, termasuklah:

Walau bagaimanapun, UK tetap memutuskan untuk tidak menyertai dan tidak menunjukkan tanda-tanda untuk menyertai pada masa akan datang walaupun mungkin menikmati kelebihan ini.

Apabila Euro pertama kali dicadangkan sebagai sistem mata wang tunggal untuk Kesatuan Eropah pada tahun 1997, Perdana Menteri Menteri Britain pada ketika itu, Tony Blair, mengisytiharkan bahawa terdapat "5 ujian ekonomi" yang mesti dipenuhi jika mahukan negaranya untuk menerima Euro.

Canselor Tony Blair dari Exchequer, Gordon Brown, adalah individu yang bertanggungjawab dalam mewujudkan dasar "5 ujian" berkenaan dengan United Kingdom dan Euro. Ujian adalah seperti berikut:

Ramai yang percaya bahawa 5 ujian ekonomi ini menetapkan tanda aras yang terlalu sukar untuk dipenuhi sehinggakan pertukaran kepada Euro daripada pound sterling tidak dicapai.

Kerajaan British tidak mahu mengabaikan dasar kadar faedahnya sendiri, yang mana dilihatkan akan berlaku jika berada di bawah sistem Euro.

Sistem ini juga akan menghilangkan tahap keselesaan semasa dengan kadar pertukaran pound sterling.

Sebagai contoh, firma atau pelabur British yang sudah biasa dengan penukaran mata wang pound sterling kepada dolar atau sebaliknya  terpaksa menyesuaikan diri dengan kadar pertukaran baru iaitu Euro ke dolar.

Di samping itu, United Kingdom akan terpaksa untuk memenuhi "kriteria penumpuan euro" sebelum menggunapakai mata wang itu, yang mana termasuk mengekalkan nisbah hutang kepada KDNK yang membatasi dasar fiskal British.

Sehingga 2014, United Kingdom hanya memenuhi 20% daripada kriteria penumpuan.


Benarkah Steve Jobs Pencuri Idea Atau Genius Inovator?

Di era ini, sekiranya kita sebutkan nama Apple atau mendiang Steve Jobs khasnya - reaksi yang akan kita dapat mempunyai dua kategori berbeza. Yang pertama adalah mereka yang mengangkat beliau sebagai seorang genius, pakar, visionari, berwawasan, melangkaui zaman dan bermacam lagi istilah yang menjulang nama Steve Jobs. Kumpulan kedua pula adalah mereka yang akan mengatakan semua kejayaan Steve Jobs adalah hasil mencuri idea pihak lain.

Yang mana satu betul? Sebenarnya kedua-duanya salah. Jobs bukanlah seorang genius yang mencipta sesuatu yang baru dan belum pernah ada, dia banyak bergantung dengan idea orang lain. Bagaimanapun untuk mengatakan dia pencuri juga salah, kerana kebanyakan idea yang dia ambil - diambil secara sah.

Ada sebuah kisah yang kerap kali dirujuk berkenaan hubungan Steve Jobs dengan syarikat gergasi (satu masa dulu) Xerox yang berjaya menggambarkan realiti sebenar bagaimana Jobs berfikir, menjelaskan bagaimana inovasi menjadi tulang belakang apa saja yang beliau lakukan - bukan originaliti selain dibantu sifat berani mencuba sesuatu yang baru.

Pada tahun 1979, Apple ketika itu bergelar sebuah firma teknologi yang hangat diperkatakan berikutan kejayaan siri komputer peribadi Apple I dan Apple II. Semua pihak merebut pegangan saham  yang bakal dilancarkan dalam syarikat yang berjaya menaikkan nilainya daripada $775 ribu kepada $118 juta - dalam tempoh 2 tahun.

Mengetahui kedudukan Xerox sebagai antara peneraju pembangunan teknologi ketika itu, Steve Jobs yang baru berusia 24 tahun menawarkan pegangan saham Apple kepada syarikat tersebut pada nilai $1 juta dengan syarat unik; Xerox perlu membenarkan beliau meninjau apa yang ada dalam makmal penyelidikan Xerox di Palo Alto Research Centre (PARC).

Selepas beberapa kali sesi perbincangan bagi memuktamadkan perjanjian kedua-dua syarikat, akhirnya Xerox bersetuju menerima tawaran Jobs walaupun ramai di pihak Xerox merasakan perjanjian itu kurang menguntungkan mereka.

Selepas perjanjian dimeterai, Jobs diberikan 2 sesi lawatan yang dikehendaki. Salah satu sesi melibatkan satu demonstrasi teknologi terkini sistem Xerox Alto, model komputer Xerox terbaru pada waktu itu. Jurutera Xerox bernama Larry Tesler menjalankan demonstrasi itu mengawal paparan di skrin dengan menggunakan peranti yang dipanggil tetikus, berbeza dengan kaedah input biasa siri komputer Apple dan komputer ketika itu yang masih menggunakan papan kekunci sepenuhnya.

Dengan mudah Tesler menukar tetingkap paparan yang ada serta menukar ke program lain, tanpa perlu menaip. Tesler juga menunjukkan pada Jobs sebuah perisian pemproses perkataan dan demo menaip e-mel yang kemudiannya di hantar kepada salah seorang rakan sejawatnya. Rombongan Apple ketika itu diwakili oleh Jobs dan seorang jurutera bernama Bill Atkinson terpesona sekali melihat sistem tetikus dan antaramuka grafik yang digunakan Xerox, tanpa sedar wajah mereka hampir melekat dengan monitor ketika membeleknya.

Jobs sangat teruja dengan apa yang dipersembahkan oleh Xerox kepadanya hari itu. Satu perkara saja bermain di fikiran Jobs - 'kenapa Xerox tidak memasarkan teknologi ini dengan betul?'

Dalam sesi maklum balas, Steve Jobs secara terbuka mengkritik Xerox yang tidak mampu mengenalpasti potensi hasil daripada teknologi yang ada dalam tangan mereka.

"Teknologi ini sangat hebat! Ini sesuatu yang merevolusikan teknologi!" jerit Jobs hari itu takjub dengan teknologi yang dimiliki Xerox, sambil merasa sangat kecewa dengan apa yang Xerox bina dengan teknologi tersebut.

Kegagalan sistem Xerox Alto yang dilancarkan pada tahun 1981, boleh dikatakan berpunca daripada kelajuan sistem itu yang agak perlahan dalam kuasa pemprosesannya serta perkakasan yang kurang menepati keperluan. Syarikat Xerox mengambil keputusan menghentikan usaha membangunkan sistem komputer sendiri atas kegagalan Xerox Alto.

Walaupun begitu, kegagalan Xerox Alto memberikan peluang kepada Steve Jobs untuk memperbetulkan kesilapan Xerox menerusi syarikatnya sendiri. Hasil lawatannya dua tahun sebelum itu, cabaran besar diberikan kepada pasukannya untuk memperkenalkan cara baru penggunaan komputer. Asasnya perlu datang daripada apa yang dia saksikan di Xerox semasa demonstrasi tersebut - penggunaan menu, antaramuka grafik, paparan tetingkap dan yang lebih penting; kawalan menggunakan tetikus!

Apa yang berlaku di Apple selepas sesi lawatan ke Xerox itu amat menarik untuk diceritakan.

Demonstrasi itu berlangsung pada hari Rabu dan keesokannya tanpa berlengah-lengah, Jobs mengaturkan mesyuarat bersama Dean Hovey, pengasas sebuah syarikat rekaan industri yang dipercayainya. Pada mulanya Hovey mengeluarkan beberapa idea bagaimana untuk menambah baik sistem komputer Apple ketika itu tetapi Jobs hanya meminta satu perkara saja - membangunkan semula tetikus.

Untuk pengetahuan semua, tetikus ketika itu merupakan sesuatu yang sangat asing bagi Hovey jadi apa yang boleh dia katakan pada Jobs berkenaan tetikus adalah "apa itu tetikus?" Selepas menceritakan serba sedikit tentang fungsi tetikus serta apa yang boleh peranti itu lakukan berdasarkan demonstrasi di Xerox - Hovey mula memahami apa yang dikehendaki Jobs.

Melihat Hovey sudah mula jelas dengan visinya, Jobs menerangkan dengan lebih terperinci apa yang dimahukannya; berbeza dengan tetikus Xerox yang berharga lebih $400 setiap satu serta sangat mudah rosak, Hovey diminta mencipta sebuah tetikus yang mampu dikeluarkan dengan modal $15 serta tahan berfungsi untuk beberapa tahun.

Selain itu, satu ciri yang sangat penting dan wajib ada atas permintaan Jobs adalah tetikus itu perlu boleh digunakan di atas pelbagai jenis permukaan, tak kiralah formica mahupun fabrik seluar yang dipakai pengguna ketika itu.

Permintaan Jobs agak kabur bunyinya tanpa ada arahan terperinci, jadi Hovey terus ke pasaraya membeli deodoran kerana di dalam setiap deodoran ada bebola pelincir.

Itu adalah objek pertama yang difikirkan sesuai untuk memenuhi visi Steve Jobs dalam memudahkan pergerakan input tetikus dikesan dan direkodkan. Hovey juga membeli beberapa piring besi berbentuk kotak untuk dijadikan rangka tetikus dalam eksperimen beliau.

Apple Lisa yang dilancarkan pada tahun 1983 memperkenalkan kepada dunia beberapa gagasan baru dalam dunia perkomputeran hasil daripada apa yang disaksikan Jobs dan Atkinson pada tahun 1979.

Walaupun begitu dari segi jualan, model Apple Lisa merupakan model yang gagal kerana harganya yang terlalu tinggi. Sistem perisian yang diperkenalkan menggunakan sistem grafik antaramuka yang mengubah cara orang ramai menggunakan komputer.

Tetikus rekaan Hovey pula mengubah tetikus Xerox yang terlalu kompleks dengan rekaan 3 butang, Lisa Mouse hanya mempunyai satu butang dan yang lebih penting, rekaan ini kekal menjadi acuan penggunaan sistem tetikus dan menu sistem operasi Apple berpuluh tahun lamanya.

Apa yang menarik untuk diperkatakan, tetikus itu berjaya dibangunkan dengan kos $25, mempunyai bentuk yang mesra dengan bentuk tangan pengguna serta menggunakan bebola besi untuk memudahkan pergerakan. Kajian mendalam Hovey menggunakan beribu model prototaip, bereksperimen tentang maklumbalas butang serta bunyi yang diterima oleh pengguna setiap kali melakukan 'klik' akhirnya berjaya melahirkan tetikus yang memperbaiki kelemahan tetikus Xerox dan diiktiraf memang mendahului zaman.

Selepas sistem Apple Lisa dilancarkan, Xerox PARC dilihat tidak berpuas hati dengan produk yang telah dikeluarkan oleh Apple. Mereka menuduh Jobs mencuri semua idea daripada mereka, sedangkan idea untuk melahirkan tetikus sudah dimulakan lebih awal dan paparan antara muka menggunakan grafik yang dibangunkan Apple - jauh mendahului apa saja yang dimiliki oleh Xerox ketika itu dari segi keberkesanan dan pengalaman pengunaan.

Apa yang sangat jelas di sini - tidak dapat dinafikan pada ketika itu Xerox mempunyai teknologi yang hebat serta baru. Namun sistem yang mereka bangunkan memerlukan kemahiran yang sangat tinggi untuk menggunakannya.

Apa yang Steve Jobs telah berjaya lakukan, adalah mengambil idea-idea Xerox (dengan kebenaran!) seterusnya menambahbaik dan menginovasikannya untuk menjadi sesuatu yang semua orang boleh gunakan, lebih mesra pengguna. Sebagai contoh, Xerox sendiri mengakui kepada Jobs untuk mengajar orang ramai sehingga mahir bagaimana mahu menggunakan tetikus 3 butang, merupakan sesuatu yang sangat sukar.

Jadi apa yang Jobs dan Apple buat? Mereka cipta tetikus satu butang.

Artikel ini adalah terjemahan dan olahan semula artikel 'Steve Jobs and XEROX : The Turth About Innovation' yang diterbitkan pada bulan Mei 2019.


10 Negara Paling Ramai Perokok

Di mana-mana sahaja di dunia yang maju hari ini, penggunaan tembakau telah menurun kerana larangan merokok di khalayak ramai semakin dikuatkuasakan. Hal ini dilihatkan berlaku terutamanya di bandar-bandar utama di Amerika Syarikat, Kanada dan Eropah sejak beberapa dekad yang lalu.

Hal yang sama berlaku di China, di mana larangan merokok awam dikuatkuasakan dengan ketat dengan denda besar. Malaysia pula baru sahaja menguatkuasakan undang-undang larangan merokok di tempat makan awam.

Walau bagaimanapun, Pertubuhan Kesihatan Sedunia mempunyai kajian baru yang mendakwa bahawa aktiviti merokok semakin meningkat, tetapi kali ini di negara-negara membangun.

Penemuan penyelidikan paling terkini menunjukkan bahawa daripada 1 bilion perokok di dunia hari ini, kira-kira 80% daripadanya adalah di negara-negara membangun.

iluminasi.com kongsikan 10 negara paling ramai perokok atau negara tertinggi jumlah rakyat yang menghisap rokok berdasarkan data yang oleh Pertubuhan Kesihatan Sedunia dan CIA Factbook.

Di Chile yang merupakan satu-satunya negara Amerika Selatan dalam senarai ini, 38% daripada golongan dewasa adalah perokok.

Walaupun terdapat kawalan ketat ke atas penggunaan tembakau di negara ini, dianggarkan bahawa masih terdapat sekitar 131 lelaki di Chile yang mati setiap minggu disebabkan oleh penyakit yang berkaitan dengan tembakau.

Data Bosnia dan Herzegovina menunjukkan bahawa 38.2% daripada orang dewasa di negara ini merokok dan para perokok di negara ini menggunakan purata 14.8 batang rokok setiap hari.

Malah, Bosnia dan Herzegovina juga mempunyai harga rokok terendah di Eropah. Beberapa statistik juga menunjukkan bahawa lebih daripada separuh daripada orang dewasa di negara ini merokok.

Salah satu langkah yang diambil terhadap merokok di Bosnia dan Herzegovina adalah dengan penubuhan Persidangan Kawalan Tembakau Antarabangsa.

Seperti banyak negara dalam senarai ini, merokok sudah sebati dengan budaya Lubnan.

Antara penyebab mengapa tabiat merokok di Lubnan adalah antara yang tertinggi kerana ia dijual dengan harga yang murah dan sangat mudah untuk didapati.

Pada tahun 2015, negara ini melonggarkan undang-undangnya yang menghalang merokok di tempat awam.

Dianggarkan sebanyak 39.1% daripada populasi di Rusia yang merokok, iaitu ke-7 tertinggi di dunia. Pengeluar rokok di Rusia tidak dikawal sehinggalah baru-baru ini.

Larangan merokok di semua tempat awam tak kira sama ada di kawasan dalam atau di luar dilaksanakan pada Jun 2014 dan penajaan tembakau bagi sebarang acara serta iklan tembakau juga dilarang.

Amaran tentang merokok juga boleh dilihat di tempat awam. Di Rusia, kadar merokok di kalangan lelaki adalah lebih tinggi berbanding kalangan wanita.

Indonesia adalah satu-satunya negara ASEAN dalam senarai ini di mana 39.8% daripada populasinya merokok. Ini bermakna jumlah perokok di negara jiran kita adalah sekitar 106 juta orang.

Menghisap Kretek, sejenis rokok yang diperbuat daripada campuran tembakau dan bunga cengkih dianggap sebagai aktiviti budaya oleh orang ramai.

Walau bagaimanapun, merokok dikatakan bertanggungjawab terhadap beratus-ratus ribu kematian pramatan di Indonesia setiap tahun.

Negara ini tidak mempunyai larangan merokok di kebanyakan tempat awam.

Populasi merokok di Ukraine adalah kira-kira 43.3% orang dewasa dan mereka merokok sekitar 15.2 batang rokok setiap hari.

Larangan merokok telah dilaksanakan di semua tempat awam di luar dan di dalam bangunan di negara ini.

Walaupun terdapat penurunan baru-baru ini dalam aktiviti merokok, terdapat 4 kali lebih banyak perokok di kalangan remaja berbanding dengan mereka yang lebih tua.

Lebih banyak perokok boleh ditemui di kawasan barat negara berbanding di kawasan timur.

Populasi perokok di Serbia adalah kira-kira 42.3%, angka yang dilihatkan sebagai sangat tinggi. Ini tidak diragui disebabkan oleh undang-undang merokok yang longgar dan kurangnya larangan merokok di tempat awam.

Statistik menunjukkan bahawa orang Serbia lebih banyak merokok berbanding kebanyakan orang Eropah.

Walau bagaimanapun, kerajaan Serbia telah mengambil langkah-langkah untuk membatasi kebiasaan itu dengan meluluskan undang-undang terhadap merokok di tempat-tempat umum baru-baru ini.

Kerajaan mengambil langkah dalam menentang dakwaan orang ramai bahawa merokok adalah sebahagian daripada kebudayaannya.

Greece mempunyai peratusan perokok ketiga tertinggi di dunbia iaitu pada kadar 42.4% daripada orang dewasa yang merokok.

Statistik menunjukkan bahawa ini adalah peratusan tertinggi di Kesatuan Eropah pada tahun 2010.

Walaupun dua larangan merokok di tempat awam telah dimulakan di Greece, merokok masih berleluasa dan hanya sebilangan perokok sahaja yang memberi perhatian kepada larangan itu.

Nauru adalah negara pulau paling kecil di dunia dengan populasi kurang daripada 10,000 orang.

Namun, ia memiliki peratusan perokok kedua tertinggi di dunia dengan 47.5% daripada penduduknya merokok.

Di negara ini, lebih daripada separuh daripada populasi wanita adalah perokok, manakala sekitar 50% penduduk lelaki merokok.

Trend ini bertentangan norma-norma global dari segi kadar yang lebih tinggi di kalangan perokok wanita berbanding lelaki.

Kiribati mendahului senarai negara paling ramai perokok dengan kira-kira 52.2% populasi negara ini dikenal pasti sebagai perokok.

Di negara kecil di Pasifik selatan ini, undang-undang yang mengawal tembakau adalah longgar dan merokok tidak dilarang di banyak tempat awam.

Dikatakan bahawa dua pertiga dari populasi lelaki di Kiribati adalah perokok. Pertubuhan Kesihatan Sedunia menggelarkan penggunaan tembakau di Kiribati sebagai satu "wabak".


Apakah Fungsi Dan Peranan Sebenar Stesen Angkasa Lepas?

Sebuah stesen angkasa merujuk kepada kapal angkasa yang dapat menjadi tempat tinggal anggota kru dan tujuannya adalah untuk ditempatkan di ruang angkasa dengan fungsi sebagai kem buatan di orbit rendah Bumi.

Ia direka untuk kekal di luar angkasa untuk jangka masa yang panjang dan kapal angkasa lain boleh mendarat di stesen angkasa ini.

Stesen angkasa berbeza dari kapal angkasa lain yang boleh digunakan oleh manusia untuk penerbangan angkasa kerana ia tidak mempunyai sistem pendaratan atau penggerak.

Kapal angkasa lepas lain mengangkut kargo dan manusia ke stesen angkasa, kemudian membawa mereka pulang. Ketika ini, Stesen Angkasa Antarabangsa (ISS) adalah stesen angkasa berfungsi dan beroperasi yang terdapat di orbit Bumi.

Program ini merupakan usaha kerjasama antara 5 agensi dari pelbagai negara seperti Pentadbiran Aeronautik dan Angkasa Negara (NASA) dari Amerika Syarikat, Roscosmos dari Rusia, Agensi Angkasa Eropah (ESA) dari Eropah, Agensi Penjelajahan Aeroangkasa Jepun (JAXA) dari Jepun dan Persatuan Piawaian Kanada (CSA) dari Kanada.

Perjanjian antara kerajaan mewujudkan pemilikan stesen angkasa ini. Ia terletak pada ketinggian yang tinggi kira-kira 400 kilometer dan ia bergerak pada kelajuan 28,163 kilometer sejam.

Pada kelajuan ini, stesen angkasa boleh mengelilingi Bumi dalam kira-kira 92 minit dan melakukan sedemikian sebanyak 15.5 kali dalam sehari.

Stesen angkasa membolehkan kehadiran manusia di angkasa lepas secara berterusan dan hampir kekal.

Manusia dapat hidup di angkasa setiap hari sejak kumpulan pertama tiba di stesen angkasa dan makmal-makmal di stesen angkasa membolehkan anak-anak kapal melakukan penyelidikan yang tidak mungkin tanpa stesen angkasa.

Penemuan dalam penyelidikan sedemikian mempunyai banyak faedah kepada manusia di seluruh dunia.

Para saintis boleh mengetahui kesan mikrograviti atau kehidupan untuk jangka masa panjang dalam persekitaran dengan graviti kecil.

NASA dan agensi kerjasama lain telah berjaya membuatkan stesen angkasa berfungsi dan penemuan dari stesen angkasa akan memberi manfaat kepada penerokaan ruang angkasa pada masa akan datang.

Para saintis kini sedang menjalankan rancangan untuk meneroka planet-planet lain dan stesen angkasa ini akan memberikan maklumat yang sangat penting.

Malah, apa yang diperoleh dari stesen angkasa ini akan mempersiapkan manusia untuk misi-misi lain jauh ke dalam ruang angkasa.

Menurut perjanjian asal antara agensi-agensi yang berbeza, Stesen Angkasa Antarabangsa (ISS) adalah untuk menyediakan pangkalan yang akan berfungsi sebagai kilang, makmal, dan pemerhatian di ruang angkasa serta berfungsi sebagai pentas atau pangkalan untuk misi yang mungkin di masa depan ke Marikh, bulan dan planet lain.

Pada tahun 2010, ISS diberi peranan tambahan untuk berfungsi sebagai fungsi diplomatik, komersial, dan pendidikan.

Stesen Angkasa Antarabangsa (ISS) telah menyediakan pangkalan untuk menjalankan penyelidikan.

Tidak seperti kapal angkasa dikawal manusia, stesen angkasa boleh menyediakan persekitaran jangka panjang di mana penyelidikan dan kajian dapat dilakukan walaupun selama beberapa dekad, dan mempunyai akses yang mudah oleh penyelidik manusia untuk masa yang melebihi kapasiti kapal angkasa manusia.

Stesen angkasa telah mempermudahkan eksperimen khusus dengan menghapuskan keperluan untuk kakitangan penyelidikan dan peluncuran roket yang berbeza.

Penyelidikan saintifik yang berbeza adalah dalam bidang seperti astronomi, astrobiologi, perubatan angkasa, penyelidikan manusia, dan bidang-bidang seperti sains fizikal, sains hayat cuaca angkasa, sains bahan, dan meteorologi terutamanya kepada cuaca di Bumi.

Penyelidikan saintifik yang berbeza adalah dalam bidang seperti astronomi, astrobiologi, perubatan ruang, penyelidikan manusia, dan bidang seperti sains fizikal, sains hayat cuaca angkasa, sains bahan dan meteorologi terutama terhadap cuaca di Bumi.

Penyelidikan perubatan akan meningkatkan pengetahuan mengenai tubuh manusia terhadap pendedahan jangka panjang di angkasa lepas dan pemahaman tentang kehilangan tulang, pengecutan otot dan pergeseran cecair.

Maklumat seperti itu boleh digunakan untuk menentukan sama ada penerbangan panjang di ruang angkasa dan tinggal di  angkasa dapat dilaksanakan.

Mengikut maklumat yang dikumpul sehingga tahun 2006, didapati bahawa pengecutan otot dan kehilangan tulang akan mengakibatkan risiko ketara terhadap pergerakan dan keretakan, yang merupakan beberapa masalah yang bakal dihadapi oleh angkasawan jika mereka mendarat di planet lain selepas tempoh perjalanan yang panjang .

Sebagai contoh, pelayaran ke planet Marikh boleh mengambil masa sehingga enam bulan.

Stesen Angkasa menawarkan lokasi yang terletak dalam jarak keselamatan relatif dan capaian orbit rendah Bumi untuk ujian terhadap sistem angkasa yang diperlukan untuk misi jarak jauh ke planet lain seperti Marikh atau bulan.

Eksperimen seperti ini memberikan pengalaman yang betul dalam penyelenggaraan, operasi, penggantian, dan tindakan pembaikan ke atas orbit yang sangat kritikal dalam mengendalikan kapal angkasa yang jauh dari Bumi.

Risiko yang berkaitan dengan misi ruang akan berkuarangan sementara dapat memajukan keberkesanan ruang angkasa antara planet.

Disebabkan Stesen Angkasa Antarabangsa adalah kerjasama beberapa negara, jadi terdapat begitu banyak nilai dalam bekerjasama dalam perkongsian berbanding dengan bekerja secara bebas.

Rakan kongsi boleh membangunkan kebolehan dan sumber pelengkap, yang menjamin keselamatan serta jaminan kejayaan penerokaan ruang.

Ia juga dijangkakan bahawa sebarang misi masa depan ke planet-planet yang jauh seperti Marikh kemungkinan besar akan menjadi usaha di seluruh dunia, dan kerjasama seperti Stesen Angkasa menyediakan asas kejayaan masa depan.

Anggota kru ruang angkasa lepas antarabangsa memberi peluang kepada para pelajar untuk mempelajari lebih lanjut tentang penerokaan ruang angkasa.

Mereka telah membangunkan demonstrasi dan eksperimen pendidikan yang membolehkan para pelajar untuk mengambil bahagian dalam bilik darjah yang dibangunkan dalam eksperimen ISS dan dengan melibatkan pelajar secara langsung menggunakan pautan radio, e-mel, dan video.

ESA mempunyai pelbagai bahan bertulis yang boleh dimuat turun dan digunakan di bilik darjah.

Para pelajar juga boleh merintis model 3-D yang meliputi bahagian luar dan dalaman stesen angkasa sambil diberikan cabaran spontan, yang memerlukan penyelesaian segera dalam masa nyata.

Sebaliknya, JAXA mensasarkan dalam menggalakkan kemesraan kanak-kanak sekolah dengan memotivasi dan memupuk semangat dan kepentingan pengetahuan tentang penerokaan ruang angkasa.

Agensi ini menjalankan pelbagai panduan pendidikan yang akan memberi pencerahan dan memberikan perspektif yang lebih mendalam tentang masa lalu, masa kini dan masa depan kapal angkasa serta kehidupan di Bumi.

Sehingga 14 Mac, 2019, sebanyak 236 orang telah melawat stesen angkasa iaitu daripada 18 negara yang berbeza. Di antara mereka ini, beberapa daripadanya telah melawat angkasa lepas beberapa kali.

Setakat ini, Amerika Syarikat telah menghantar 149 orang dan Rusia menghantar 47 orang manakala Jepun menghantar 9 orang.

Kanada juga telah menghantar seramai 8 orang, Itali 5 orang, Perancis 4 orang, Jerman 3 orang, manakala Denmark, Belgium, Malaysia, Brazil, Belanda, Kazakhstan, Korea Selatan, Sweden, Sepanyol, UK, dan Afrika Selatan masing-masing menghantar seorang.


6 Mata Wang Paling Bernilai Di Kalangan Negara ASEAN

ASEAN bermaksud "Persatuan Negara-negara Asia Tenggara" dan ia adalah kesatuan politik dan ekonomi 10 negara Asia yang bertujuan untuk mempromosikan pertumbuhan ekonomi, kestabilan politik negara-negara individu, dan kestabilan serantau di kalangan anggotanya.

Dibentuk pada 8 Ogos 1967, oleh Thailand, Singapura, Filipina, Malaysia, dan Indonesia, keanggotaan ASEAN telah diperluaskan termasuk Vietnam, Burma (Myanmar), Laos, Kemboja, dan Brunei.

Selain pertumbuhan ekonomi dan politik, ia juga memberi tumpuan kepada kemajuan sosial, evolusi sosial-budaya di kalangan negara anggota, dan penyediaan mekanisme dan strategi untuk menyelesaikan perbezaan dengan aman.

Dalam artikel ini, iluminasi.com kongsikan 6 mata wang yang paling bernilai dalam kalangan negara ASEAN.

Walaupun berada di tangga ke-6 dalam kedudukan mata wang negara ASEAN paling bernilai, nilai tukaran Kyat Myanmar tidak begitu baik.

Kejatuhan dramatik nilai kyat dalam beberapa bulan kebelakangan ini sangat membimbangkan dan membuatkan ramai orang terpinga-pinga.

Ironinya adalah tidak lama dahulu Kyat yang kuat menyebabkan pengeksport dan mereka yang berpendapatan dalam mata wang asing berduka cita.

Ini membuatkan bahawa walaupun nilai Kyat kuat atau lemah, ia tetap tidak akan memuaskan hati semua pihak.

Walau bagaimanapun, turun naik yang meluas dalam kadar pertukaran mengikis keyakinan dan membahayakan pertumbuhan, sesuatu yang Myanmar tidak mampu tanggung.

1 Kyat Myanmar ketika ini bersamaan dengan USD0.00066 atau RM0.0027.

Peso adalah antara kisah pemulihan mata wang terbesar di Asia, selepas mata wang itu melonjak kembali dalam tempoh 13 tahun selepas pembaharuan ekonomi dan pelan perbelanjaan infrastruktur sebanyak USD170 bilion.

Dasar bank pusat yang proaktif juga telah membantu mengatasi mereka yang meragui Peso.

Ketika ini, 1 Peso mempunyai nilai yang setara dengan USD0.02 atau RM0.08.

Jiran kita di bahagian utara iaitu Thailand berada di tangga ke-4 mata wang paling bernilai dalam kalangan negara ASEAN dengan 1 Baht bersamaan dengan USD0.032 atau RM0.13.

Mata wang Baht telah meningkat sebanyak 0.3% berbanding dolar A.S. pada Mei 2019, menjadikannya satu-satunya yang meningkat dalam kalangan mata wang negara membangun.

Baht menuntut semula kedudukan tertinggi di kalangan mata wang pasaran baru muncul selepas kekacauan politik menyebabkan berlakunya pilihan raya bulan Mac.

Dalam kalangan negara ASEAN, matawang negara kita Malaysia iaitu Ringgit adalah antara yang terkuat dan bernilai ketika ini.

Sesetengah bank terbesar di dunia telah melakukan ramalan bahawa Ringgit akan lebih kukuh berbanding dolar AS pada tahun 2019 selepas anggaran mata wang pada suku terakhir.

Malah, salah satu bank dari Jepun menjangkakan nilai Ringgit berbanding dolar AS akan jatuh di bawah RM4 pada tahun ini. Prestasi ringgit sangat bergantung pada kestabilan harga minyak dunia.

Ketika ini, MYR1 bersamaan dengan USD0.24, ketiga paling bernilai dalam kalangan negara ASEAN.

Dolar Singapura adalah mata wang rasmi bagi Singapura dan ia terbahagi kepada 100 sen. Tugas untuk mengagihkan mata wang terletak pada Pihak Berkuasa Monetari Singapura.

Mata wang ini menduduki tempat ke-12 dalam kedudukan mata wang yang paling kerap diniagakan di dunia berdasarkan nilai pada tahun 2016.

Dalam tahun-tahun kebelakangan ini, Singapura telah meletakkan dirinya sebagai salah satu hab perdagangan paling berharga di dunia.

Banyak syarikat multinasional telah menubuhkan operasi di negara ini sekaligus menguatkan ekonomi Singapura dan meningkatkan nilai mata wang mereka.

Sebagai mata wang paling bernilai bersama-sama Brunei dalam kalangan negara-negara ASEAN, SGD1 bersamaan dengan USD0.74 atau RM3.03

Walaupun berada di kedudukan pertama dalam senarai ini, dolar Brunei mempunyai nilai yang sama seperti dolar Singapura.

Kedua-dua negara ini sangat dikaitkan dengan cara perdagangan dan masing-masing unit mata wang mereka "diterima secara lazim" di wilayah masing-masing.

Dolar Brunei mula diedarkan pada tahun 1967 dan peranan Pihak Berkuasa Kewangan Negara Brunei Darussalam adalah untuk mengagihkan mata wang dan menguruskan dasar monetari.

Nilai dolar Brunei telah banyak mendapat manfaat daripada eksport minyak negara.

Brunei telah meningkatkan posisi mereka sebagai pusat yang berkembang pesat untuk perjalanan antarabangsa. 1 dolar Brunei pada ketika ini bersamaan dengan USD0.74 atau RM3.03.

4 lagi nilai mata wang negara ASEAN adalah seperti berikut:


5 Lagu Klasik Melayu Yang Mempopularkan Nama Tempat di Malaysia

Menulis lagu bukanlah sesuatu yang senang, kerana perkara yang paling sukar untuk kita dapatkan adalah idea berkualiti. Ilham itu boleh datang daripada inspirasi, pengalaman, pembacaan atau kadangkala apa yang ada di sekeliling ketika itu.

Negara kita mempunyai banyak lokasi yang menarik di semua negeri - tetapi tak semua negeri mampu memberikan ilham untuk menghasilkan lagu popular.

Berikut adalah 5 lagu klasik Melayu yang mempopularkan nama-nama tempat di negara kita, sama ada secara sengaja atau tak sengaja.

Lagu ini merupakan antara lagu yang sangat popular semasa era kegemilangan 'rock lentok' di negara kita. Dinyanyikan oleh kumpulan slow rock Tropika dalam album kedua mereka yang berjudul 'Kita Bicara Lagi' terbitan tahun 1998 - lagu ini menjadi lagu rasmi setiap anak jati negeri Kedah yang putus cinta.

Merupakan ciptaan seorang penulis bernama Shafie Ahmad atau lebih dikenali dengan nama Pak Long, lagu ini ditulis pada tahun 1993 semasa beliau masih menyimpan cita-cita menjadi penyanyi - kemudiannya diperam ekoran menghormati permintaan orang tuanya yang mahu dia menceburi bidang lain.

Pantai Merdeka merupakan satu-satunya kawasan pantai yang ada untuk dijadikan kawasan pelancongan di bahagian Semenanjung negeri Kedah, menjadi kawasan penurunan ikan serta tarikan-tarikan lain. Sama seperti yang disebut di dalam lagunya, duduk di tepi pantai Merdeka, kita akan dapat melihat keindahan Gunung Jerai yang menjadi tulang belakang negeri Kedah. Lentok abis.

Salah sebuah lagu klasik dendangan kumpulan Wings, lagu 'Taman Rashidah Utama' menimbulkan banyak tanda tanya kenapa judul serta liriknya digarap sedemikian rupa.

Persoalan ini terjawab selepas penciptanya sendiri iaitu saudara Bob Lokman yang kini terkenal sebagai seorang pendakwah membongkar rahsianya.

Semuanya berpunca daripada minatnya terhadap seorang gadis remaja yang berasal dari taman tersebut semasa zaman muda beliau. Selepas beberapa tahun berkenalan, Bob cuba menghantar rombongan masuk meminang ke keluarga belah perempuan di Taman Rashidah Utama, namun ditolak. Saudara Bob yang tidak mengikuti rombongan kemudiannya datang seorang diri ke taman tersebut untuk melihat gadis itu buat kali terakhir, namun gagal. Dari situlah lahir idea lagu tersebut.

Taman Rashidah Utama terletak di daerah Senawang, berdekatan dengan pasaraya Giant Senawang - menghala ke Seremban. Suasananya agak sunyi satu masa dulu kerana kawasan itu dikatakan kawasan 'orang have-have' tetapi pembangunan yang pesat membuka lebih ramai orang memilih untuk tinggal di situ.

Anak jati Terengganu, gitaris kumpulan Iklim serta komposer yang berbakat, Umarul Mahdzar Embong telah berjaya sebuah lagu yang layak dikatakan antara lagu klasik masyarakat kita. Lagu 'Blues Terengganu Kita' kerap kali digunakan sebagai lagu rasmi memperkenalkan negeri Terengganu dari segi pelancongan.

Penggunaan loghat Terengganu yang sengaja dikekalkan turut sama membawa identiti kuat dalam lagu ini, bunyinya asli serta tidak jengkel mendengarnya. Kekuatan vokal Allahyarham Saleem menyanyikan lagu pantas ini harus dipuji kerana lagu ini benar-benar membawa dimensi baru dalam barisan lagu popular kumpulan Iklim, yang lebih terkenal dengan lagu mendayu.

'Blues Terengganu Kita' secara terang-terangan mempromosikan negeri Terengganu sebagai tarikan pelancongan, dengan nama tempat seperti Pulau Kapas, Pulau Redang, Marang, Kuala Berang, Kuala Kemaman dan Rantau Abang - serta tarikan seperti keropok, budu, belacan, batik, tembaga dan penyu berjaya diselitkan. Percayalah - negara kita perlu lebih banyak lagu seperti ini!

Sekiranya anda lalu Bandar Tasik Selatan ketika ini, harus diakui 'feel' yang satu masa dulu ada sudah berubah selepas bandar kecil itu terpilih untuk menjadi lokasi Terminal Bersepadu Selatan (TBS); menyebabkan orang ramai mula berpusu-pusu membanjiri bandar ini×menjadikannya sesak setiap hari.

Walau bagaimanapun satu masa dulu Bandar Tasik Selatan yang dibuka pada tahun 1991 dan terletak di Cheras, Kuala Lumpur ini hanya merupakan sebuah pekan sunyi yang dipenuhi perumahan. Pada tahun yang sama jugalah kumpulan Olan menerusi album yang diberikan judul sama mula popular dengan lagu ini - hasil nukilan komposer Nurcahaya dan Farida.

Berjaya memasuki peringkat akhir Anugerah Juara Lagu tahun yang sama, populariti lagu ini dilihat terus berkekalan walaupun Bandar Tasik Selatan kini sudah semakin moden dan hilang seri yang memberikan ilham romantika pada kita.

Sungai Lui merupakan sebuah sungai yang terletak di mukim Hulu Langat, dengan sebuah kampung bernama Kampung Sungai Lui menjadi kawasan terawal yang didiami penduduk asal kawasan tersebut.

Dikatakan penduduk asal Kampung Sungai Lui merupakan mereka yang datang daripada penduduk asal Kampung Kerinchi yang diarahkan berpindah. Rata-rata mereka ini berketurunan orang Sumatera, berhijrah ke kawasan tersebut sekitar awal abad ke 19.

Lagu ciptaan vokalis terkenal Aizat Amdan bersama Anas Amdan ini cuba menjelaskan betapa cantiknya keindahan kampung tersebut sebelum alam semulajadinya terjejas disebabkan arus kemodenan yang pesat.

Sesuatu yang tak enak untuk dibincangkan - pada penghujung tahun 2018, Utusan Malaysia telah pun menyiarkan sepucuk surat kiriman salah seorang penduduk Kampung tersebut yang menjelaskan kesusahan mereka dalam mendapatkan bekalan air terawat ke kawasan mereka.

Ini memaksa penduduk kampung yang sebenarnya tinggal tidak jauh pun daripada kawasan Kuala Lumpur, masih menggunakan air sungai sebagai sumber air utama keluarga.


Sejarah Boba Tea : Minuman Kegemaran Perempuan

Di mana-mana sahaja di negara kita, pembukaan gerai-gerai yang menjual 'boba tea' atau 'bubble tea' boleh ditemui. Pelanggan yang beratur untuk membelinya juga tak putus-putus, setia menantikan pesanan siap.

Di negara kita saja dikatakan sudah ada lebih 50 jenama teh boba dipasaran, dengan produk-produk yang bermacam jenis serta tarikan unik yang berbeza-beza. Kami sendiri menyedari kemunculan gerai teh boba ini beberapa tahun lepas, selepas salah satu jenama yang kini sudah terkenal - muncul dan menguasai pasaran.

Sekiranya kita tanya kepada orang ramai dari mana datangnya trend teh boba ini, ada yang akan menjawab dari Jepun, China dan ada yang meneka dengan betul Taiwan. Tetapi tahukah anda teh boba yang anda gemari, sebenarnya sudah bertapak agak lama - sejak tahun 80-an lagi?

Kami berterus terang dahulu - wujud persengketaan besar dalam menentukan siapa pengasas sebenar teh boba ini. Hanya satu persamaan di antara kedua-duanya; mereka berasal dari Taiwan.

Di Taiwan, ada dua buah syarikat yang mengaku mereka adalah pencipta asal 'bebola' yang popular dijadikan kandungan teh boba. Rumah Teh Hanlin (Hanlin Tea Room) mengatakan idea untuk mencipta bebola itu datangnya daripada idea pengasas perniagaan tersebut Tu Tsung-he yang ke pasar yang terletak di daerah Yamuliao, pada tahun 1986.

Tsung-he menemui seorang peniaga yang menjual bebola ubi kayu berwarna putih di pasar tersebut, lalu membelinya. Pulang ke rumah, Tsung-he memasak bebola itu lalu mencampurkannya ke dalam teh susu yang ingin diminumnya. Sambil minum dan mengunyah bebola itu, Tsung-he mendapati sensasi unik yang diberikan oleh bebola itu amatlah enak jadi dia mula menjual teh berisi bebola tersebut kepada orang ramai.

Oleh kerana bebola itu berwarna putih, Tsung-he menamakan produk beliau 'pearl milk tea' kerana rupa bebola itu ibarat mutiara.

Satu lagi pihak yang mengakui mereka adalah pencipta teh boba adalah syarikat Chun Shui Tang, sebuah lagi rumah minum teh di Taiwan. Kisahnya pula melibatkan seorang pekerja Chun Shui Tang pada tahun 1987 yang bernama Lin Hsiu-hui, seorang gadis berusia 20 tahun ketika itu.

Sejak kecil sukakan bebola ubi kayu, Hsiu-hui dengan sengaja mencampurkan bebola itu ke dalam dua bancuhan teh, iaitu teh susu dan teh lemon hitam yang dikatakan kali pertama teh boba dihasilkan. Mendapati hasil campuran itu menjadi, resipi Lin mula diperkenalkan oleh majikannya secara rasmi dan Chun Shui Tang mula menjual teh yang mengandungi bebola ubi kayu di dalamnya.

Jadi kenapa ada dua teori pengasas teh boba? Ini kerana kedua-duanya saling tidak beralah dan kedua-duanya juga gagal membuktikan syarikat mereka adalah pencipta asal teh boba. Oleh kerana itulah sejarah teh boba perlu menyebut kedua-dua syarikat ini.

Atas sebab tidak dapat diisytiharkan sebarang pemegang paten ke atas teh boba hasil tidak persetujuan ini, teh boba secara rasminya dibenarkan untuk dijual oleh mana-mana pihak tanpa perlu membayar lesen hak cipta atau royalti. Sehingga pertengahan era 90-an, teh boba boleh dipesan di mana-mana kedai teh di Taiwan dan mula dikenali oleh segenap lapisan masyarakat kerana keunikannya.

Istilah 'teh boba' yang diberikan, merujuk kepada bebola ubi kayu yang ada dalam kandungan minuman tersebut. Istilah lain yang digunakan seperti 'pearl milk tea' pula mengambil nama yang digunakan di Taiwan sekian lama.

Sama ada digelarkan bubble tea, boba tea, pearl milk tea atau apa saja istilah yang kita boleh nampak merata-rata di negara kita - kebiasaannya semua merujuk kepada benda yang sama. Istilah 'boba' sebenarnya diambil daripada bahasa Cina dalam perkataan 波霸奶茶 yang berbunyi 'bōbà nǎichá'.

Teh boba mula terkenal dengan penambahan bebola kenyal yang diperbuat daripada ubi kayu. Beberapa resipi lain pula ada yang menggunakan sagu kelapa sawit, kentang dan beberapa bahan lain.

Warnanya pula berbeza mengikut bahan yang digunakan. Bebola ubi kayu kebiasaannya berwarna hitam atau putih. Boba hitam dibuat dengan menggunakan campuran ubi kayu, gula perang dan kentang sementara boba putih selalunya merupakan gabungan kanji, ubi kayu dan juga campuran sama ada ekstrak bunga chamomile atau karamel.

Pada asasnya, boba tidak mempunyai sebarang rasa. Untuk memberikan warna dan rasa yang berbeza pada boba, boba tadi boleh direndamkan ke dalam larutan yang dititiskan pewarna atau diadunkan dengan perasa yang berbeza. Selain boba, bahan lain yang dijadikan alternatif untuk dicampurkan dengan teh adalah puding, jeli, cincau dan juga cendol.

Sihat atau tidak, semua ini bergantung kepada cara penyediaan. Lagipun, banyak peniaga memberikan keputusan kepada pelanggan untuk melakukan pesanan kurang gula sekiranya mereka mahu.

Bagaimanapun, majoriti teh boba yang dijual mempunyai sekurang-kurangnya dua sudu besar gula, menyamai kadar keperluan gula tambahan seseorang dalam sehari. Jadi pastikan anda mengawal kadar pengambilan teh boba anda. Sekiranya kita mengukur kandungan kalori pula, teh boba yang asas sebesar 12 oz kebiasaannya mengandungi 136 kalori dan 33 g karbohidrat.

Ya! Pada 15 Julai 2019, seorang gadis di China yang baru saja menghabiskan secawan teh boba yang lazat cuba menghabiskan beberapa biji boba yang masih tertinggal dalam cawan. Tindakan beliau menyedut terlalu kuat menyebabkan 3 biji boba tersekat di bahagian tekaknya, menyebabkan kesukaran bernafas seterusnya mengakibatkan dia pengsan.

Sempat dikejarkan ke hospital, gadis itu bagaimanapun gagal diselamatkan dan bedah siasat yang dilakukan, menyebut penyakit lelah (asthma) yang dihadapi mendiang merupakan penyebab utama kenapa dia gagal diselamatkan.

Dalam satu kes lain pada bulan Jun 2019, seorang gadis berusia 14 tahun juga dari China terpaksa dikejarkan ke hospital selepas mengalami rasa sakit di bahagian perut yang amat sangat, serta perut yang semakin membengkak.

Apa yang memelikkan doktor adalah selepas imbasan sinar-X dilakukan kepada bahagian perut beliau, didapati wujud bebola-bebola kecil yang memenuhi bahagian ususnya serta gagal dicernakan.

Bebola itu didapati boba. Ada lebih 100 biji boba tersekat di dalam usus gadis itu dan gadis itu memang minum teh boba setiap hari. Apa yang lebih menghairankan pihak perubatan, boba tidak sepatutnya kelihatan selepas imbasan, kerana membenarkan sinar-X melepasinya seterusnya 'ghaib' daripada pandangan mesin sinar-X.

Buat masa sekarang, pihak perubatan berpendapat ada bahan pengawet yang dimasukkan ke dalam boba, telah menyebabkan boba tersebut dapat dilihat dalam imbasan sinar-X. Tak tahulah benar atau tidak kisah ini.

Walaupun kami melaporkan dua kejadian ini, janganlah pula anda takut kerana kedua-dua kejadian ini berlaku di China. Apa yang penting, jangan ambil terlalu banyak teh boba, minum dengan tenang tidak tergopoh-gapah serta amalkan kawalan. Jangan lupa rajin minum air kosong juga!


5 Band Rock Indonesia Yang Pernah Mencetuskan Fenomena di Malaysia

Demam muzik Indonesia pernah melanda negara kita, menterbalikkan apa yang berlaku di negara mereka sekitar tahun 90-an di mana pemuzik Malaysia sangat diterima di republik tersebut.

Ekoran daripada populariti kugiran Indonesia yang masuk, pelbagai jenis kontroversi timbul seperti masalah pihak media yang lebih gemar memaparkan artis seberang serta penurunan hasil karya tempatan ekoran permintaan yang menurun.

Walaupun begitu, kedatangan band Indonesia benar-benar membawakan kesegaran yang belum ada dalam industri muzik kita sebelum itu, di mana kugiran-kugiran ini berjaya membawakan lagu bermelodi moden dengan penggunaan Bahasa Melayu/Indonesia yang dekat dengan kita. Oleh kerana itulah lima kumpulan rock ini, pada penulis dianggap paling melekat di hati peminat muzik Malaysia.

Kumpulan Nidji merupakan antara kugiran yang memasuki fasa terakhir gelombang muzik rock Indonesia, membawakan irama mirip lagu rock Britain yang lebih ringkas serta lebih bersahaja.

Dikenali sebagai 'raja kepada lagu runut bunyi' di negara asal mereka, kumpulan Nidji mula terkenal dengan lagu 'Hapus Aku' yang terhasil dalam album sulung mereka yang keluar pada tahun 2006.

Pada tahun 2017, kumpulan ini mengumumkan mereka bakal mempersembahkan konsert terakhir di Malaysia yang berlangsung pada 2 Disember 2017. Pada waktu tersebut tidak diketahui apa sebabnya tetapi besar kemungkinan pengumuman itu sebenarnya berpunca daripada keputusan vokalis asal kumpulan Nidji, Giring Ganesha yang mahu menyertai politik sepenuh masa. Kumpulan Nidji masih aktif ketika ini, mengumumkan vokalis baru mereka Yusuf Ubay, seorang pemuda berusia 22 tahun pada bulan Februari tahun 2019.

Berasal dari Surabaya, Jawa - kumpulan Dewa cukup terkenal kerana menampilkan dua nama yang cukup ikonik dalam industri hiburan Indonesia iaitu vokalis Ari Lasso yang kerap berdepan cabaran dalam hidupnya serta Ahmad Dhani, gitaris kumpulan Dewa yang terkenal dengan mulut celupar.

Walaupun Dewa sudah mula menghasilkan muzik sejak tahun 1992, mereka mula terkenal di Malaysia dengan album kelima mereka iaitu 'Bintang Lima' yang mempertaruhkan lagu 'Roman Picisan' dan lagu berhantu 'Separuh Nafas.'

Lagu-lagu Dewa kerap kali memaparkan gabungan elemen klasikal, hard rock serta sentuhan orkestra yang menjadikannya berlapis-lapis, membawakan tekstur yang matang serta unik dengan penggunaan istilah yang cantik bunyinya. Secara rasmi ketika ini, Dewa masih ada cuma setiap anggota kumpulan ini sibuk dengan hal sendiri.

Berbeza dengan hidup Ari Lasso yang tampak lebih bahagia kini, Ahmad Dhani yang gemar memberikan pandangan terhadap politik Indonesia memberikan kesan pada hidupnya. Selepas dipenjarakan kerana menghina penyokong Gabenor Jakarta, Basuki Purnama - dia didapati bersalah dan dikenakan penjara setahun 6 bulan. Selepas dibebaskan, Ahmad Dhani sekali lagi dipenjarakan selama setahun kerana mengkritik seteru politik - bermula 11 Jun 2019.

Sebut saja nama Peter Pan, pasti ramai yang akan tersenyum sinis dengan kontroversi yang melanda vokalis kumpulan ini iaitu Ariel atau nama sebenarnya Nazril Irham. Bagaimanapun, demam Peter Pan yang melanda negara kita merupakan sesuatu yang layak kita katakan fenomena.

Faktor terbesar, album kedua mereka yang meletupkan nama kumpulan ini - 'Bintang di Surga' (2004) merupakan sebuah album yang padat dengan lagu hits dari mula hingga tamat. Penulis sendiri sampai naik muak mendengar lagu 'Mungkin Nanti' dinyanyikan orang kita.

Selepas vokalisnya dibebaskan, pada tahun 2012 kugiran Peterpan dijenamakan semula sebagai Noah berjaya mengekalkan momentum mereka. Album 'Seperti Seharusnya' yang diterbitkan pada tahun 2012 menjadi album keenam terlaris di Indonesia sepanjang zaman, menyertai 'Bintang di Surga' yang berada pada kedudukan ketiga.

Di antara kesemua kugiran yang kami senaraikan ini, rasanya Sheila on 7 merupakan kugiran yang paling dikenali ramai. Walaupun vokalis kumpulan ini Duta lebih dikenali kerana wajahnya yang manis dan digilai ramai gadis Malaysia satu ketika dulu, tulang belakang kugiran ini adalah Eross Candra, pemain gitar Sheila on 7 yang menulis kebanyakan lagu mereka.

Kugiran ini yang diasaskan pada tahun 1998, mengambil keputusan untuk cuba merakamkan lagu demo bagi membolehkan mereka menjadi pemuzik professional. Usaha mereka berhasil setelah syarikat menawarkan kontrak lalu terhasillah album pertama mereka, menggunakan nama sendiri. Album kedua mereka 'Kisah Klasik Untuk Masa Depan' benar-benar meledakkan nama mereka, di Indonesia dan juga Malaysia.

Lagu 'Sephia' yang dijadikan judul dan runut bunyi kepada siri drama popular 'Sephia' lakonan Hans Isaac, Catriona Ross dan Ako Mustapha memahatkan demam fenomena Sheila on 7 di negara kita. Sehingga kini perbincangan tentang hantu dan misteri di sebalik itu tetap ada. Kami tidak tahu mengapa.

Salah sebuah kugiran yang mempunyai karya yang unik, kumpulan Padi ditubuhkan pada tahun 1996. Apa yang jelas sejak mula, Padi gemar memaparkan gubahan lagu yang menggunakan susunan muzik yang kompleks, tidak bersahaja serta memerlukan teknik permainan yang teknikal dimainkan.

Album kedua mereka, 'Sesuatu Yang Tertunda' diterbitkan pada tahun 2001 memperkenalkan kugiran unik ini pada masyarakat Malaysia dengan single 'Sesuatu Yang Indah' dan 'Semua Tak Sama' menawarkan sesuatu yang berbeza, berbanding kugiran Indonesia lain ketika itu.

Selain itu, anak-anak Malaysia juga sebenarnya menjadi peminat Padi sejak kecil, selepas kumpulan itu menyanyikan lagu 'Sahabat Selamanya' yang menjadi runut bunyi kepada filem Upin & Ipin.

Selepas mengeluarkan album mereka pada 2007, Padi tidak lagi mengeluarkan album tetapi terus aktif bermain muzik sebelum senyap sekitar 2011 dan 2012. Pada tahun 2018, kumpulan ini kembali aktif dengan nama 'Padi Reborn' dengan siri jelajah konsert yang turut sama menjadikan Kuala Lumpur salah satu lokasinya.


6 Tips Berhadapan Dengan Ancaman Haiwan Dan Bencana Alam

Pernah tak anda berhadapan dengan haiwan liar yang berbahaya? Kebanyakan daripada kita pernah melalui situasi ini dan perkara pertama yang biasanya dilakukan selain daripada tercengang adalah melarikan diri.

Kenapa kita melarikan diri? Ia merupakan satu tindakbalas semulajadi manusia apabila berhadapan dengan sesuatu yang menakutkan.

Namun, dalam situasi-situasi tertentu, melarikan diri bukanlah satu tindakan yang terbaik untuk menyelamatkan diri. Malah, lebih merumitkan keadaan.

iluminasi.com kongsikan 6 ancaman yang anda tak patut larikan diri.

Walaupun ramai orang berpendapat bahawa baka anjing tertentu lebih agresif daripada yang lain, namun semua jenis anjing akan menjadi marah jika terkejut dan berasa terancam.

Satu kajian statistik gigitan anjing dari tahun 1980-an hingga 2000 tidak menunjukkan baka mana-mana yang lebih berbahaya daripada yang lain.

Apa yang dipersetujui oleh semua orang adalah seseorang yang berhadapan dengan anjing yang mengancam tidak seharusnya melarikan diri.

Melakukan hal ini hanya akan mendorong haiwan itu untuk menyerang. Dan secara logiknya, anjing lebih pantas berbanding manusia.

Apa yang perlu dilakukan adalah menutup mata dengan tangan dan berdiri diam. Ini kerana anjing menganggap renungan mata sebagai satu cabaran.

Anda juga tidak boleh membuat sebarang bunyi. Terdapat kemungkinan anjing tersebut akan beredar selepas melihat anda berdiam diri dengan mata tertutup.

Melarikan diri adalah tindakan yang tidak bijak jika anda berhadapan dengan seekor beruang dari apa spesis sekalipun.

Walaupun beruang jarang menyerang, haiwan liar ini sangat sukar untuk diramal. Malah, beruang boleh berlari sepantas 48 kilometer sejam. Namun, ia biasanya hanya mahu dibiarkan bersendirian.

Jika anda terserempak dengan haiwan ini di mana-mana, cara terbaik untuk dilakukan adalah berundur ke belakang perlahan-lahan sambil muka bertentang dengan beruang tersebut.

Sama seperti anjing, anda perlu menghindarkan diri daripada memandang mata beruang. Jika beruang tersebut tetap mengikuti anda, anda mungkin perlu bertindak dengan lebih agresif.

Berpura-pura mati tidak berfungsi dalam semua situasi dan hanya akan membantu jika beruang tersebut sedang memeriksa anda yang dilihatkan sebagai ancaman kepada anaknya.

Tak kira lah dalam apa situasi sekalipun, tindakan yang terbaik boleh dilakukan adalah dengan bertindak agresif.

Walaupun saiz beruang tersebut besar dan sangat kuat, semua jenis beruang akan takut dengan bunyi kuat dan objek berbahaya.

Mula dengan membuatkan diri anda sebesar yang boleh sebagai contoh dengan pergi ke tempat yang lebih tinggi. Jerit ke arah beruang tersebut, halakan kayu dan juga baling batu ke arahnya.

Arus yang tidak disangka-sangka yang terbentuk di tempat yang rendah boleh bergerak pada kelajuan hingga 2.4 meter sesaat.

Berenang ke arah pantai mungkin adalah langkah pertama yang akan dilakukan seseorang jika berasa terancam oleh arus semasa yang kuat

Pakar mengatakan bahawa arus kuat sukar untuk diatasi dan mereka yang cuba melakukannya mungkin akan keletihan serta berisiko lemas sebelum sampai ke tepi pantai.

Sebaliknya, apa yang harus dilakukan adalah berenang selari dengan arus semasa. Jika itu tidak berhasil, baring di atas air dan biarkan arus membawa anda.

Seperti dalam semua senario kecemasan lain, adalah menjadi satu perkara penting untuk kekal tenang apabila Bumi mula bergoncang.

Sekiranya anda berada di dalam rumah, anda perlu jauhi tingkap. Tindakan yang baik adalah dengan masuk ke bawah meja yang kukuh atau kawasan perlindungan lain dan tutup kepala dengan bantal.

Jika ia tidak boleh dilakukan, pergi ke bahagian dinding dalaman rumah dan lindungi kepala anda dengan bantal.

Sekiranya anda berada di luar, pergi ke kawasan terbuka yang jauh dari bangunan, menara pencawang dan potensi bahaya lain yang boleh tumbang semasa gempa bumi.

Sekiranya anda memandu, pandu kenderaan anda keluar dari lalu lintas dan letakkan di tempat yang tiada pokok, papan tanda, isyarat lalu lintas dan tiang lampu.

Apa pun yang anda lakukan, jangan lari. Kebanyakan kecederaan gempa bumi berlaku apabila mereka yang lari untuk cuba masuk atau keluar bangunan.

Apa yang membuatkan ia berbahaya adalah serigala gemar bergerak dalam kumpulan ketika mencari memburu.

Sekiranya anda terserempak dengan sekumpulan serigala, melarikan diri akan membuatkan anda kelihatan seperti mangsa yang berpotensi bagi haiwan ini.

Akan tetapi, kebarangkalian untuk berhadapan dengan serigala adalah agak tipis dan walaupun ia mungkin berlaku, serigala biasanya tidak menerkam.

Serigala adalah pemburu secara semulajadi dan adalah pemangsa yang lebih suka menangkap mangsanya yang melarikan diri.

Walau bagaimanapun, tindakan terbaik adalah mengelak daripada menguji haiwan ini.

Ini bermakna anda perlu bergerak perlahan-lahan tanpa melihat tepat ke arah mata haiwan ini.

Walaupun serigala bergerak dalam kumpulan, namun ia tidak suka diganggu oleh manusia dan agak mudah untuk menakutkannya jika dilakukan dengan betul.

Jika serigala mara ke arah anda, buatkan anda kelihatan sebesar yang mungkin dan jerit ke arahnya, sama seperti beruang.

Jika semuanya gagal, gulungkan badan anda menjadi "bola", tutup muka dengan tangan dan tunggu hingga serigala tersebut bereder. tersebut berakhir.

Tahu atau tidak, buaya mempunyai kepantasan yang hampir sama dengan manusia. Jika terserempak dengan buaya, melarikan diri hanya akan membuatkan haiwan ini lebih agresif.

Tindakan terbaik yang boleh diambil adalah berundur perlahan-lahan dan cuba untuk tidak menarik perhatian.

Jika ini tidak berhasil, serang mata buaya tersebut dengan mencucuknya menggunakan jari.

Pada tahun 2011, seorang pelombong Australia bernama Eddie Sigai berjaya mematahkan serangan seekor buaya selepas diheret ke dalam air.

Apakah yang dilakukan oleh Eddie adalah dengan bertarung seperti seorang ahli gusti profesional dan mencucuk mata buaya tersebut.

Pakar mengatakan bahawa mencucuk mata buaya adalah salah satu daripada beberapa pilihan yang boleh dipercayai.

Ini adalah kerana bahagian lain sangat kuat seperti rahang buaya sukar untuk dilawan bagi melepaskan apa yang digigit terutamanya jika anda cuba melakukannya dengan satu tangan.

Kulitnya cukup tebal untuk menangkis segala tusukan atau tikaman menggunakan apa-apa senjata tajam.